**Nagypénteki igemagyarázat**

**Kálvin Jánostól**

**Márk evangéliuma 14,1-41**

*Forrás: Kálvin János magyarázata Máté, Márk és Lukács evangéliuma összhangba hozott evangéliumához. (IV. kötet 122-161. old.) Rábold Gusztáv fordítása, Budapest. 1942.*

**207-208. Krisztus Pilátus előtt.**

***(207.) Máté 27: 11. Jézus pedig ott álla a helytartó előtt; és kérdezé őt a helytartó, mondván: Te vagy-é a zsidók királya? Jézus pedig monda néki: Te mondod. 12. És mikor vádolák őt a főpapok és a vének, semmit sem felele. 13. Akkor monda néki Pilátus: Nem hallod-é, mily sok bizonyságot tesznek ellened? 14. És nem felele néki egyetlen szóra sem, úgy hogy a helytartó igen elcsodálkozék.***

***Márk 15: 2. És megkérdé őt Pilátus: Te vagy-é a zsidók királya? Ő pedig felelvén, monda néki: Te mondod. 3. És erősen vádolják vala őt a főpapok. 4. Pilátus pedig ismét megkérdé őt, mondván: Semmit sem felelsz-é? Imé, mennyi tanúbizonyságot szólnak ellened! 5. Jézus pedig semmit sem felele, annyira hogy Pilátus elcsudálkozék.***

***Luk. 23: 2. És kezdék őt vádolni, mondván: Úgy találtuk, hogy ez a népet félrevezeti, és tiltja a császár adójának fizetését, mivelhogy ő magát ama király Krisztusnak mondja. 3. Pilátus pedig megkérdé őt, mondván: Te vagy-é a zsidók királya? És ő felelvén néki, monda: Te mondod! 4. Monda pedig Pilátus a főpapoknak és a sokaságnak: Semmi bűnt nem találok ez emberben. 5. De azok erősködének, mondván: A népet felzendíti, tanítván az egész Júdeában, elkezdve Galileától mind idáig. 6. Pilátus pedig Galileát hallván, megkérdé, vajjon galileai ember-é ő? 7.És mikor megtudta, hogy ő a Heródes hatósága alá tartozik, Heródeshez küldé őt, mivelhogy az is Jeruzsálemben vala azokban a napokban. 8. Heródes pedig Jézust látván igen megörüle: mert sok időtől fogva kívánta őt látni, mivelhogy sokat hallott ő felőle, és reménylé, hogy majd valami csodát lát, melyet ő tesz. 9. Kérdezé pedig őt sok beszéddel; de ő semmit nem felele néki. 10. Ott állanak vala pedig a főpapok és az írástudók, teljes igyekezettel vádolván őt. 11. Heródes pedig az ő katonáival egybe semminek állítván és kicsúfolván őt, minekutána felöltöztette fényes ruhába, visszaküldé Pilátushoz. 12. És az napon lőnek barátok egymással Pilátus és Heródes; mert azelőtt ellenségeskedésben valának egymással.***

Máté 11. *Jézus pedig ott álla.* Bár rút, s egyáltalán nem az Isten Fiának dicsőségéhez illő látvány volt, hogy avatatlan ember ítélőszéke elé hurcolták, hogy ez döntsön bilincsekbe vert gonosztevőként az ő főbenjáró ügyében, mégis emlékezetünkben kell tartanunk, hogy a mi üdvösségünk a kereszt tudományán alapszik (mely a görögöknek ostobaság, a zsidóknak pedig botránkozás). Isten Fia ugyanis azt akarta, hogy megkötözve állítsák őt a földi bíró elé s ott vesse alá magát a halálos ítéletnek, hogy mi a bűnösségtől megszabadultan ne habozzunk bátran lépni Isten mennyei trónusa elé. Ha tehát azt nézzük, minő haszonnal járt ránk Krisztusnak Pilátustól való elítéltetése, azonnal letörlődik a gyalázat erről a méltatlan alárendeltségről. S valóban nincs is bántalmára Krisztus elítéltetése másoknak, mint a gőgös képmutatóknak, vagy Isten ostoba és durva megvetőinek, akik nem szégyenlik a saját méltánytalanságukat. Vádlottként állt tehát Isten Fia a halandó ember előtt, s eltűrte a vádat és az ítéletet, hogy mi bátran álljunk meg Isten színe előtt. Ellenségei örök gyalázatot akartak ugyan reásütni, nekünk azonban inkább a célt kell néznünk, amelyre Isten gondviselése irányít bennünket. Mert ha az jut eszünkbe, hogy mily rettenetes Isten ítélőszéke, s hogy nem is találtunk volna ott felmentésre, ha Krisztus nem lett volna vádlott a földön, akkor sohasem restelkedünk dicsekedni az ő bilincseivel. Viszont ahányszor azt halljuk, hogy Krisztus visszataszító és szennyes külsőben állt Pilátus előtt, ebből merítsünk alapot a bizakodásra, hogy az ő közbenjárásában bízva vidáman és örvendezve lépjünk Isten színe elé.

Ugyanerre vonatkozik a hallgatásáról szóló részlet is. Krisztus hallgatott, bár mindenünnen szorongatták a papok, mégpedig azért, hogy hallgatásával megnyissa a mi szánkat. Innen van ugyanis az a kiváló képességünk, amelyet Pál magasztal (Róm. 8, 15), hogy fennhangon kiáltjuk: Abba, azaz Atya, amint erről hamarosan szólni fogok ismét.

*Te vagy-é a zsidók királya?* Bár sok és különféle bűnnel kísérelték meg elhalmozni Krisztust, mégis valószínű, hogy rosszakaratból ragadták meg éppen a *király* nevet, hogy ezzel a legnagyobb gyűlöletet keltsék irányában Pilátusnál. Ezért juttatja kifejezésre Lukács, hogy *úgy találták, hogy ez a népet félrevezeti, és tiltja a császár adójának fizetését, mivelhogy őmagát ama király Krisztusnak mondja.* Ennél gyűlöletesebb bűn pedig nem lehetett Pilátus előtt, akinek az volt a legnagyobb gondja, hogy a birodalom állapotát zavartalanul tartsa fenn. János szavaiból látható, hogy különféleképpen forgatták az ügyet, de világosan kitetszik az egész szövegből, hogy ez volt a vád lényege. Amint ma is ezen a címen igyekszik a sátán gyűlöletessé vagy gyanússá tenni az evangéliumot, mintha Krisztus a maga országának felállításával megingatná a világ minden hatalmát és megrendítené a királyok és hatóságok jogait. A királyok pedig legtöbbször annyira vakok és gőgösek, hogy azt hiszik, Krisztus nem uralkodhatik az ő hatalmuk kára nélkül. Náluk ennélfogva mindig tetszetős az olyan eljárás, melyet méltatlanul indítottak egyszer Krisztus ellen: ezért Pilátus egyebek mellőzésével leginkább a lázadást nyomozza, mert ha megbizonyosodott volna a felől, hogy Krisztus valamennyire is megzavarta az állam rendjét, késedelem nélkül és örömest elítélte volna őt. Ez az oka annak, hogy miért kérdezi őt a királysága felől. De ha homályos is a mi három evangélistánknál Krisztus válasza, János szavaiból mégis következtethetjük, hogy Krisztus nyíltan megvallotta, amit szemére vetettek; de egyúttal a vádat is eloszlatta, mikor azt állította, hogy ő nem földi király. Mivel pedig neki egyáltalán nem volt szándékában magát aggódva tisztázni, mint ahogy ezt a bűnösök szokták, egy közömbös választ hoznak fel az evangélisták; mintha azt mondanák, nem tagadta, hogy ő király, közvetve azonban rágalomnak minősítette, mellyel érdemén kívül illették ellenségei.

12. *Semmit sem felele.* Hogy az evangélisták szerint miért hallgatott el Krisztus, akinek válaszát föntebb hallottuk az ő szájukból, ennek oka az, hogy bár készen volt számára a védekezés, mégis önként tartózkodott tőle. Bizonyára előbb sem azért válaszolt az ő országát illetőleg, mert felmentését óhajtotta, hanem annak bebizonyítása végett, hogy ő az a régen megígért Megváltó, aki előtt minden térdnek meg kell hajolnia. Pilátus bámulta benne a türelmet, mert ártatlanságát önkéntes hallgatásával árulta el Krisztus, bár könnyű lett volna megcáfolnia az ízetlen és semmitmondó rágalmakat. Oly nagy volt Krisztus feddhetetlensége, hogy védelem nélkül is nyilvánvaló volt a bíró előtt.

Pilátus azonban azt kívánta hogy Krisztus ne legyen ártalmára önmagának, hogy kevesebb irigység mellett lehessen őt felmenteni. S a tekintetben dicséretes is Pilátus igazságossága, hogy Krisztus ártatlanságát helyeselvén, ennek védelmezésére ösztökéli őt. De hogy ne csodálkozzunk Krisztus hallgatásán, mint képtelenségen, úgy amint ő tette, Isten végzésére kell fordítanunk a figyelmünket, aki azt akarta, hogy Fiát (akit bűneink kiengesztelésére rendelt áldozatul), bár ez önmagában tiszta volt, elítéljék, mint a mi személyünkben vétkeset. Krisztus tehát azért hallgatott akkor, hogy most a mi pártfogónk legyen és közbenjárásával a bűnösségtől megszabadítson bennünket: hallgatott, hogy azzal dicsekedhessünk, hogy az ő kegyelme révén vagyunk mi igazak. S így teljesedett be Ésaiás ama jövendölése (53, 7), hogy mint bárány vitetett a mészárszékre stb. Közben azonban felragyogott az a nem szóbeli, hanem tényleges vallástétel, amelyről Pál tesz említést (I. Tim. 6, 12): nem hogy a maga személyéről gondoskodjék, hanem hogy feloldozást szerezzen vele az egész emberi nemnek.

Luk. *4. Monda pedig Pilátus.* Minthogy Krisztus a mi bűneinkért vetette alá magát a büntetésnek, előbb bírájának szája által kellett felmentetnie, s így lett csak kétségtelenné, hogy inkább mások nevében s nem a maga bűnei miatt ítélték el.

Mivel azonban a nép zavargása miatt nem merte őt Pilátus teljesen felmenteni, örömmel ragadta meg a kínálkozó alkalmat, hogy őt Heródes ítélete alá bocsássa. Ez a Heródes pedig, melléknevén Antipas, az volt, akire Galilea negyedes fejedelemsége maradt, mikor Júdeát, Archelausnak Viennába való számüzetése után, Szíria tartományához kapcsolták. S bár később elmondja Lukács, hogy ez eljárás kiengesztelte Heródest, aki előzőleg ellenséges viszonyban volt Pilátussal: itt mégsem annyira a jó indulatát akarta megnyerni, hanem inkább tisztességes ürüggyel akarta magáról elhárítani a gyűlöletet, és így megszabadulni attól a kényszertől, hogy Krisztust elítélje.

8. *Heródes pedig Jézust látván igen megörüle.* Kitűnik ebből, mennyire megrészegíti, sőt teljesen eszét veszi az istenteleneknek a gőgösségük. Mert ha nem ismerte is el Heródes Krisztust Isten Fiának, mégis legalább prófétának tartotta. A legnagyobb méltatlanság volt tehát az ő szerencsétlenségében és megaláztatásában gyönyörködni. De mintha jogtalanság esett volna azalatt, míg Krisztus nem látta, most pedig, mikor azt látja, hogy az ő önkényének van alávetve, győztesként tombol. Azt is látjuk ebből, hogyan szeretik az istentelen és gonosz emberek a prófétákat, akikben Isten ereje sugárzik vissza. Már régen óhajtotta Heródes látni Krisztust: miért nem kívánta hallani is, hogy a tanításán épüljön? Azért nem természetesen, mert inkább színházi szemlélője akart lenni az isteni erőnek, semhogy jámborul és alázatosan tisztelje úgy, amint illett volna. Az a testnek a tulajdonsága, hogy úgy kívánja Istent a cselekedeteiben, hogy a hatalmának ne vesse alá magát, úgy kívánja látni az ő szolgált, hogy vonakodik meghallgatni Istent, aki benniik beszél. Sőt Heródes, bár va[ami csodát remélt Krisztustól, mégis inkább azt akarta, hogy mint vádlott a lábaihoz boruljon, semhogy Mestereként fogadja. Nem csoda tehát, ha Isten elvonja dicsőségét az istentelenektől, akik tőle éppúgy mint valami színésztől, azt kívánják, hogy nekik játékokat nyújtson.

11. *Heródes pedig semminek állítván őt.* Lehetetlen is volt, hogy ez a gőgös és fényűzéseiben királyi tekintélyével és hatalmával tetszelgő ember meg ne vesse Krisztust, akin akkor semmi egyéb nem volt, csak megvethető. De még sem menthető Heródes dölyfössége, amely Isten kegyelmének útját állta. Kétségtelen is, hogy Isten szándékosan keményítette meg az ő szívét ilyen látvánnyal, hogy megbüntesse előbbi ostobaságáért. Méltatlan volt ugyanis arra, hogy a mennyei dicsőségnek valami kis szikráját is megpillantsa Krisztusban, mert oly sokáig vakoskodott annak teljes ragyogásánál, amely az egész országát bevilágosította. Lukács elbeszélése szerint nem is csak egyedül Heródes vetette meg Krisztust, hanem az egész csatlósserege. Ebből aztán megtudhatjuk, hogy a királyok udvaraiban ritkán adják meg Istennek a megfelelő tiszteletet. Mivel ugyanis az udvari emberek majdnem valamennyien a fényűzés rabjai, annyira elfoglalja elméjüket a hiábavalóság, hogy Isten lelki kegyelmeit vagy nyugodtan megvetik, vagy csukott szemmel haladnak el mellettük.

Egyébként ez a Krisztus iránt tanúsított megvetés szerzett nekünk új méltóságot, úgyhogy most értékesek vagyunk Isten és az angyalok előtt.

12. *Lőnek barátok.* Hogy Krisztus záloga volt az istentelenek közt való jó viszony helyreálltának, ebből tanuljuk meg, hogy mennyire megveti a világ Isten fiait és magát a vallásosságot is. Mivel mind a kettőt a nagyravágyás bántotta, valószínűleg a hatalom miatt keletkezett köztük valami vita, de bármi volt is meghasonlásuk kezdete, a földi dolgokban egyik sem engedett volna a maga jogából egy hajszálnyit sem, mivel azonban Krisztust semmibe sem vették, Pilátus könnyen átadja őt Heródesnek, s Heródes éppoly könnyen küldi vissza Pilátushoz. Így látjuk manapság, hogy mikor a latrok és bűnösök felett vitáznak egymással a bírák, ugyanakkor Isten fiai megvetve hányódnak söpredékekként. A kegyesség iránt való gyűlölet pedig gyakran kiengeszteli egymással az istenteleneket, úgyhogy akik azelőtt nem is érintkeztek egymással, egy követ fújnak az Isten nevének kioltására. S mikor innen is, túl is a halálra adják Isten fiait a gonoszok, mintegy nem is drága áron váltják meg a kölcsönös barátságot, hanem vonakodás nélkül vetik el, ami előttük a legértéktelenebb, éppen úgy, mintha egy falat kenyeret lökne valaki a kutyának.

Közöttünk azonban az egyenetlenségek megszüntetése után más békét kell Krisztusnak teremtenie, olyat t. i., hogy Istennel megengesztelődvén, egyfelől szent és jámbor egyetértéssel segítsük egymást az igazság művelésére, másfelől, hogy a testvári kötelességekben és a kölcsönös emberiességben küzdjünk egymással.

***(208.) Máté 27: 15. Ünnepenként pedig egy foglyot szokott szabadon bocsátani a helytartó a sokaság kedvéért, akit akarának. 16. Vala pedig akkor egy nevezetes foglyuk, akit Barabbásnak hívtak. 17. Mikor azért egybegyülekezének, monda nékik Pilátus: Melyiket akarjátok hogy elbocsássam néktek: Barabbást-é, vagy Jézust, akit Krisztusnak hívnak? 18. Mert jól tudja vala, hogy irigységből adák őt kézbe. 19. Amint pedig ő az ítélőszékben ül vala, külde őhozzá a felesége, ezt üzenvén: Ne avatkozzál amaz igaz ember dolgába; mert sokat szenvedtem ma álmomban ő miatta. 20. A főpapok és vének pedig reá beszélék a sokaságot, hegy Barabbást kérjék ki, Jézust pedig veszítsék el. 21. Felelvén pedig a helytartó, monda nékik: A kettő közül melyiket akarjátok, hogy elbocsássam néktek? Azok pedig mondának: Barabbást. 22. Monda nékik Pilátus: Mit cselekedjem hát Jézussal, akit Krisztusnak hívnak? Mindnyájan mondának: Feszíttessék meg! 23. A helytartó pedig monda: Mert mi rosszat cselekedett? Azok pedig még inkább kiáltoznak vala, mondván: Feszíttessék meg!***

***Márk 15: 6. Ünnepenként pedig egy foglyot szokott vala elbocsátani nékik, akit épen óhajtának. 7. Vala pedig egy Barabbás nevű megkötöztetve ama lázadókkal együtt, akik a lázadás alkalmával gyilkosságot követtek vala el. 8. És a sokaság kiáltván, kezdé kérni Pilátust arra, amit mindenkor megtesz vala nékik. 9. Pilátus pedig felele nékik, mondván: Akarjátok-é, hogy elbocsássam néktek a zsidók királyát? 10. Mert tudja vala, hogy irigységből adták őt kézbe a főpapok. 11. A fúpapok azonban felindíták a sokaságot, hogy inkább Barabbást bocsássa el nékik.***

***12. Pilátus pedig felelvén, ismét monda nékik: Mit akartok tehát, hogy cselekedjem ezzel, akit a zsidók királyának mondotok? 13. És azok ismét kiáltának: Feszítsd meg őt. 14. Pilátus pedig monda nékik: Mert mi rosszat cselekedett? Azok pedig annál jobban kiáltanak vala: Feszítsd meg Őt! Luk. 23: 13. Pilátus pedig a főpapokat, főembereket és a népet egybegyűjtvén 14. Monda nékik: Ide hoztátok nékem ez embert, mint aki a népet félrevezeti: és ímé én ti előttetek kivallatván semmi olyan bűnt nem találtam ez emberben, amivel őt vádoljátok: 15. De még Héródes sem; mert titeket ő hozzá igazítálak; és ímé semmi halálra való dolgot nem cselekedett ő. 16. Megfenyítvén azért őt, elbocsátom. 17. Kell vala pedig elbocsátania nékik ünnepenként egy foglyot. 18. De felkiálta az egész sokaság, mondván: Vidd el ezt, és bocsásd el nékünk Barabbást! 19. Ki a városban lett valami lázadásért és gyilkosságért vettetett a tömlöcbe. 20. Pilátus azért ismét felszólala, el akarván bocsátani Jézust; 21. De azok ellene kiáltának, mondván: Feszítsd meg! Feszitsd meg őt! 22. Ő pedig harmadszor is monda nékik: Mert mi gonoszt tett ez? Semmi halálra való bűnt nem találtam ő benne; megfenyítvén azért őt, elbocsátom! 23. Azok pedig nagy fennszóval sürgeték, kérvén, hogy megfeszíttessék; és az ő szavok és a főpapoké erőt vesz vala.***

Máté 15. *Ünnepenként pedig a helytartó* stb. Le van itt írva előttünk a papok engesztelhetetlen kegyetlensége, s a nép dühös makacssága is. Csodálatos őrületnek kellett ugyanis mind a kettőt elfogni, mert nem volt nekik elegendő, hogy összeesküdtek egy ártatlan ember élete ellen, hanem az iránta való gyűlöletből még egy latrot is kiszabadítottak. Így teszi tönkre a sátán az istenteleneket, miután elkezdtek már a lejtőn lefelé haladni, úgyhogy semmiféle bűntől sem riadnak vissza, bármily borzalmas legyen is az, hanem vakságukban és ostobaságukban bűnt bűnre halmoznak. Pilátus, hogy a becsületérzéssel térítse őket más véleményre, kétségtelenül a leggonoszabb embert választotta ki, akivel szemben Krisztus felmenthető lett volna. S méltán kellett magának a bűn iszonyatosságának is, amellyel Barabbás terhelve volt, ellene irányítania a nép gyűlöletét, hogy legalább az összehasonlítás révén szabaduljon meg Krisztus. De semmiféle fertelmesség sem ijesztette el a papokat, sem pedig az egész népet attól, hogy ezt a lázongót és embergyilkost kérjék maguknak ajándékul. Nekünk azonban Isten végzését kell fontolóra vennünk, mert ez eredményezte, hogy Krisztus a legutolsó emberként legyen a kereszthalálra szánva. A zsidók ugyan vak őrülettel dühöngnek vele szemben; de mivel Isten rendelte őt bűnbakul a világ bűneinek kiengesztelésére, még azt is eltűrte, hogy a lator és embergyilkos mögé helyezzék. Hogy pedig Isten Fia ennyire jutott, ezt senki sem mérlegeli a legnagyobb borzalom, az önmagával való elégedetlenség és a saját bűneitől való undorodás nélkül. De ebből sem közönséges alapunk támad a bizakodásra, mert azért merült Krisztus a mélységes megaláztatásba, hogy bukásával a mennyei dicsőségbe való emelkedést szerezzen nekünk: azért tartották alávalóbbnak a latornál, hogy bennünket az Isten angyalaihoz csatoljon. Ha ezt az eredményt kellőképpen vesszük fontolóra, teljesen elegendő lesz a keresztben való megbotránkozás eltörlésére.

Hogy azután ünnepnapon a nép kedvéért szabadon szokott a helytartó egy valakit bocsátani a rabok közül, ez ostoba és fonák módon bevezetett eljárás volt és nyílt megrontása Isten tisztelésének. Mert mi sem természetellenesebb, mint hogy a gazságok büntetlenségével üljék meg az ünnepnapokat. Isten ugyanis azért ruházta fel hatalommal a hatóságokat, hogy azokat a bűnöket, amelyek közveszedelem nélkül el nem tűrhetők, szigorúan büntessék; s ebből világos, hogy éppen nem akarta, hogy őt a törvények és büntetések megszegésével tiszteljék. Az emberek azonban persze azt érik el, mikor vakmerően önmaguktól gondolnak ki istentisztelési módokat (mivel e téren semmihez sem szabad fognunk az ige előírása nélkül), hogy a tisztelet ürügye alatt sokszor gyalázattal illetik őt. Legyünk tehát okosak és ne ajánljunk fel Istennek mást, csak amit ő kíván tőlünk. Ő ugyanis nemcsak nem gyönyörködik az istentelen ajándékokban, hanem inkább a haragját hívjuk ki velük.

19. *Amint pedig ő az itélőszékben ül vala.* Bár a nappali gondolkodás lehetett az álom okozója, mégis kétségtelen, hogy Pilátus felesége nem természetszerűleg (mint velünk naponta megesik), hanem Isten különös sugallata folytán szenvedte eI e gyötrelmeket. Általában azt gondolták, hogy az ördög biztatta fel titkon ez asszonyt az emberi nem megváltásának késleltetése végett; ez azonban éppen nem fogadható el, mert ugyancsak az ő indításából égtek annyira a papok és írástudók a vágytól, hogy Krisztust elveszítsék. Inkább azt kell tehát gondolnunk, hogy Isten különböző módokon bizonyította meg Krisztus ártatlanságát annak bizonyossága végett, hogy más nevében (t. I. a mienkében) vállalja ő a halált magára. Azért akarta, hogy előzőleg Pilátus szavával is annyiszor felmentessék, hogy az ő érdemetlen elítéltetésében a mi bűneinkért való törvényes elégtétel ragyogjon. Egyébként ezt kifejezetten felhozza Máté, hogy senkise csodálkozzék Pilátus annyira aggódó buzgalmán, mikor egy megvetett ember életéért küzd a zavargó nép ellenében. S felesége éjjeli rémlátásaival bizonyára Isten kényszerítette az ő Fia ártatlanságának megvédelmezésére: nem azért, hogy megszabadítsa a haláltól, hanem hogy megbizonyítsa, miszerint mások helyett veszi magára a büntetést, melyet ő meg nem érdemelt. Az olyan álmokról pedig, amelyek látományszámba mennek, másutt van szó.

20. *A főpapok pedig.* A baj legfőbb okozóit nevezi meg itt az evangélista: nem mintha mentené a népet (amelyet máshonnan ösztökéltek) az ostoba hiszékenység, hanem hogy megtudjuk, hogy nem önmagától volt ellensége Krisztusnak, hanem mikor engedelmeskedik a papoknak, akkor megfeledkezett minden méltányosságról és szerénységről, valamint a tulajdon üdvösségéről is. Ez pedig megtanít bennünket arra, hogy mily veszedelmes az istentelenek tekintélye, akik könnyen ragadják ide-oda bármiféle istentelenségre az emberek tömegét, amelynél nincs ingatagabb valami. Tisztában kell azonban lennünk az evangélista feltevésével, hogy a nép nem azért kívánta oly hevesen Krisztus halálát, mintha őt általában gyűlölték volna, hanem mert nagyobb részük kegyhajhászásból engedelmeskedni akarván az előljáróknak, mellőzte a méltányossági szempontot s nyelvét, mint eladó dolgot kevesek istentelen összeesküvésének bocsátotta szolgálatába.

22. *Mit cselekedjem Jézussal?* Látván Pilátus, hogy az őrület annyira elvakította őket, hogy a maguk legnagyobb gyalázatára nem haboznak a latort kiragadni a halálból, más fogással igyekszik őket nyugtalanítani, hogy észretérítse őket: azzal t. i., hogy Krisztus halála ő rájuk süti a gyalázat bélyegét, mert elterjedt már Jézusról az a hír, hogy ő király és ő a Krisztus. Mintha ezt mondta volna: Ha ti nem sajnáljátok benne az embert, gondoljatok legalább a magatok tekintélyére, mert általában azt hiszik majd az idegenek, hogy mindannyiótokat büntetés ért az ő halálában. De még így sem lohadt le dühösségük heve, sőt tovább mentek abban, hogy nyilván nagyobb ellenségeik legyenek önmaguknak, mint titkon Krisztusnak. Ezért mondja Márknál Pilátus, hogy még jobban bosszantsa őket, azt is, hogy éppen ők nevezik Jézust *királynak*, jelezvén ezzel, hogy ez a cím éppoly emlegetett, mintha valami közhasználatú melléknév volna. De ők félretéve minden szégyenérzetet, makacsul sürgetik Krisztus megöletését, amely az egész nép gyalázatát hozta magával. Jánosnál megvan a válasz is, amelyet a mi három evangélistánk elhallgat, hogy t. i. nincsen nekik más királyuk a császáron kívül. Inkább azt akarják tehát, hogy meg legyenek fosztva a nekik ígért megváltás reménységétől, és örök szolgaságba vettessenek, minthogy elfogadják az Istentől nekik felajánlott Megváltót.

*Luk. 16. Meg fenyítvén azért őt, elbocsátom.* Ha valami jelentéktelen hibát követtek el, ami nem volt főbenjáró bűn, akkor a hibást meg szokták a római helytartók korbácsoltatni, s a büntetésnek ezt a nemét nevezték fenyítésnek. Méltánytalanul jár el tehát Pilátus, aki bár Krisztust minden bűntől feloldja, mégis mintha valami közepes hiba bizonyult volna reá, meg akarja büntetni. Mert nem is csak arról tesz bizonyságot, hogy semmi halálra méltó bűnt nem talált benne, hanem minden korlátozás nélkül védi az ártatlanságát. Miért ostoroztatja hát meg? De a földi emberek, akiket Isten lelke nem támogat az igazság állhatatos gyakorlásában, így szoktak kényszerből bizonyos fokú jogtalanságra vetemedni, mégha akarják is az igazságot ápolni. S nemcsak azt hozzák fel maguk mellett jogos mentségül, hogy nem követtek el igen nagy hibát, hanem még dicséretet is követelnek maguknak kegyességükért, hogy bizonyos tekintetben megkímélték az ártatlanokat. Nem gondolják meg azonban, hogy ha tartózkodnak is a végső kegyetlenségtől, azért az igazságot, mely értékesebb az emberek életénél, a vesszőzéssel éppen úgy megsértik, mint a kivégeztetéssel.

Ami az Isten Fiát illeti, ha így bocsátották volna szabadon, a megostoroztatás szégyenével távozott volna üdvösségünk sikere nélkül, a kereszten pedig éppen úgy diadalmaskodott az Ő és a mi ellenségeinken, mint a legfényesebb diadalkocsin.

S bár ne volna manapság is telítve a világ oly sok Pilátussal. De ugyanazt látjuk teljesedni a tagokban, ami megkezdődött a főben. Krisztus jámbor szolgált ugyanis ugyanazzal a kegyetlenséggel üldözi a pápa papsága, mellyel a zsidó papok kiabálták, hogy halálra kell hurcolni Krisztust. Sokan ugyan önkéntes hóhérokul adják oda magukat a bírák közül az ő dühüknek, de mivel borzadnak a vérontástól, hogy megmentsék az ártatlanokat a haláltól, magát Krisztust (Isten egyetlen igazságát) ostorozzák meg. Mert Isten tisztelőit az evangélium megtagadására erőszakolni életük megmentése végett mi egyéb, mint a megostorozás gyalázatának vetni alá Krisztus nevét? Hivatkoznak azonban az ő ellenségeinek erőszakosságára, mintha jól el volna ezzel az ürüggyel takarva az ő hitszegő félénkségük, amely, ha nem volt menthető Pilátusban, a legnagyobb útálatot érdemli meg ő bennük. Egyébként ha ezt hallgatással mellőzi is a mi három evangélistánk, János szavaiból mégis kétségtelen, hogy Krisztust, mikor még az élete megmentésén fáradozott Pilátus, megkorbácsolták, hogy e látvány rútságával csillapítsa a nép dühét: János azonban hozzáteszi egyúttal, hogy engesztelhetetlen volt, míg ki nem oltották az élet szerzőjét.

**209. Krisztus megostorozása és csúfolása.**

***(209.) Máté 27: 24. Pilátus pedig látván, hogy semmi sem használ, hanem még nagyobb háborúság támad, vizet vévén, megmosá kezeit a sokaság előtt, mondván: Ártatlan vagyok ez igaz embernek vérétől; ti lássátok! 25. És felelvén az egész nép, monda: Az ő vére mi rajtunk és a mi magzatainkon. 26. Akkor elbocsátá nékik Barabbást; Jézust pedig megostoroztatván, kezökbe adá, hogy megfeszíttessék. 27. Akkor a helytartó vitézei elvivék Jézust az őrházba, és oda gyűjték hozzá az egész csapatot. 28. És levetkeztetvén Őt, bíborpalástot adának reá. 29. És tövisből fonott koronát tőnek a fejére, és nádszálat a jobbkezébe; és térdet hajtva előtte, csúfolják vala őt, mondván: Üdvöz légy zsidóknak királya! 30. És mikor megköpdösék Őt, elvevék a nádszálat, és fejéhez verdesik vala. 31. És miután megcsúfolták, levevék róla a palástot és az ő maga ruháiba öltözteték; és elvivék, hogy megfeszítsék őt. 32. Kifelé menve pedig találkozának egy cirénei emberrel, akit Simonnak hívnak vala; ezt kényszeríték, hogy vigye az ő keresztjét.***

***Márk 15: 15. Pilátus pedig eleget akarván tenni a sokaságnak, elbocsátá nékik Barabbást, Jézust pedig megostoroztatván, kezökbe adá, hogy megfeszítsék. 16. A vitézek pedig elvivék őt az udvar belső részébe, ami az őrház; és összehívák az egész csapatot. 17. És bíborba öltözteték őt, és tövisből font koszorút tevének a fejére, 18. És elkezdék őt köszönteni: Üdvöz légy, zsidók királya! 19. És verik vala a fejét nádszállal, és köpdösik vala őt, és térdet hajtva tisztelik vala őt. 20. Mikor pedig kicsúfolták őt, leveték róla a bíbor ruhát, és a maga ruháiba öltözteték; és kivivék őt, hogy megfeszítsék. 21. És kényszerítének egy mellettök elmenőt, bizonyos cirénei Simont, aki a mezőről jő vala, Alekszándernek és Rufusnak az atyját, hogy vigye az ő keresztjét.***

***Luk. 23: 24. És Pilátus megítélé, hogy meglegyen, amit kérnek vala. 25.És elbocsátá nékik azt, aki lázadásért és gyilkosságért vettetett a tömlöcbe, akit kértek vala; Jézust pedig kiszolgáltatá az Ő akaratuknak. 26. Mikor azért elvivék őt, egy Czirénebeli Simont megragadván, ki a mezőről jöve, arra tevék a keresztfát, hogy vigye Jézus után. 27. Követé pedig őt a népnek és az asszonyoknak nagy sokasága, akik gyászolák és siraták őt. 28. Jézus pedig hozzájok fordulván, monda: Jeruzsálem leányai, ne sírjatok én rajtam, hanem ti magatokon sírjatok, és a ti magzataitokon. 29. Mert ímé jőnek napok, melyeken ezt mondják: Boldogok a meddők, és amely méhek nem szültek, és az emlők, melyek nem szoptattak! 30. Akkor kezdik mondani a hegyeknek. Essetek mireánk; és a halmoknak: Borítsatok el minket! 31. Mert ha a zöldellő fán ezt mívelik, mi esik a száraz fán! 32. Vivének pedig két másikat is, két gonosztevőt ő vele, hogy megöllessenek.***

Máté 24. *Látván pedig Pilátus.* Amint engednek végtére a hajósok, mikor azt vették észre, hogy a zivatar ereje nagyobb, s hagyják magukat az ellenkező irányba ragadtatni, úgy Pilátus is látja, hogy nem képes a nép szenvedélyét megfékezni, félreteszi bírói tekintélyét, enged az esztelen kiabálásnak. De ha sokáig igyekezett is ellenállni, mégsem menti őt a kényszer, mert inkább el kellett volna tűrnie mindent, mint elállani a kötelességétől. Nem enyhíti bűnét az a gyerekes szertartás sem, amelyet használ; mert hogyan is moshatná le magáról néhány csepp vízzel a bűnnek azt a szennyét, amelyet semmiféle engesztelő áldozattal sem lehetett volna eltörölni? Azonban nem is az volt az ő különös célja, hogy a maga szennyeit mossa tisztára Isten előtt, hanem undorodásának jelét adta ezzel a nép előtt, ha esetleg megbánná dühösségét; mintha a következőképpen szólt volna: Íme, igazságtalan gyilkosságra kényszerítetek engem, amelyre pedig rettegve és borzalommal határozom el magamat. Mi lesz tehát veletek, s Istennek mily súlyos büntetése vár rátok, akik a fő okozók vagytok? Egyébként bármilyen volt is Pilátus terve, Isten mégis azért akarta ily módon megbizonyítani az ő Fia ártatlanságát, hogy jobban kitűnjék, hogy a mi bűneinket ítélték el ő benne. A földi bíró ítélőszéke elé állítják a világ legfőbb és egyedüli bíráját, bűnösként kereszthalálra ítélik, sőt két lator közt adnak neki helyet, mintha ezeknek a feje volna. Első tekintetre nem kis mértékben zavarhatná meg az ilyen undok látvány az emberi érzékeket, ha eszünkbe nem jutna az ok is, hogy az a büntetés, amely reánk várt, Krisztusra volt kiróva, hogy most a bűnösség megszűnte után ne habozzunk a mennyei Bíró színe elé lépni. A víznek tehát, amely Pilátusnak semmi hasznára sem volt a szennyek lemosására, manapság más célra kell szolgálnia, arra, hogy megtisztítsa szemünket minden akadálytól, hogy világosan lássák Krisztus elítéltetése közepette is az igazságot.

25. *Az ő vére mi rajtunk.* Kétségtelenül nyugodtan átkozták magukat a zsidók, mintha bizonyosak volnának Isten színe előtt az ő jogos alapjuk felől, de a meggondolatlan buzgalom annyira ragadja őket, hogy a bűnt engesztelhetetlennek jelezvén, magukra nézve útját vágják még a bocsánat reménységének is. Ebből következtetjük, hogy mily gondosan kell óvakodnunk minden ítéletben az elhamarkodott meggondolatlanságtól. Amint ugyanis azt hallják, hogy az emberek a nyomozás mellőzésével ezt vagy azt ragadják meg úgy, amint nekik tetszik, a vak támadásból végül is dühben kell kitörniük. Istennek azonban ez a jogos büntetése, s ezzel üldözi azok dölyfösségét, akik nem tartják méltónak különbséget tenni az igaz és a bűnös között. Azt gondolták a zsidók, hogy Krisztus megölésével Istennek kedves szolgálatot végeznek, de honnan ez a gonosz tévedés, ha nem istentelen nyakasságból és magának Istennek a megvetéséből? Méltán vettettek tehát abba az őrületbe, hogy a végső romlást idézzék fel maguk ellen. Mi azonban, mikor Isten tiszteléséről és az ő szent titkairól van szó, tanuljuk meg szemünket kinyitni, s tisztelettel és józanul megismerni az ügyet, hogy a képmutatás és vakmerőség eszünket ne vegye az ostobaság révén. De amint soha nem tűrte volna el az Úr, hogy ily átkos szavak eredjenek a nép szájából, ha előbb javíthatatlan istentelenségbe nem süllyedt volna, úgy méltán bünteti őt borzalmas és szokatlan módokon: mindazáltal hihetetlen csodával tartott fenn a maga számára bizonyos maradványokat, hogy meg ne semmisüljön az egész nép pusztulásával az Ő szövetsége. A magáévá fogadta Ábrahám magját, hogy ez választott nép, királyi papság, szent vagyon és örökség legyen. Most pedig a zsidók szinte egyhangúlag esküsznek össze e nagy kegyelem megtagadására: ki ne mondaná hát, hogy gyökerestől kitépetett az egész nemzet Isten országából? Isten azonban az ő hűtlenségükben világosítja meg ígéreteinek változatlanságát, és annak megmutatása végett, hogy nem hiába kötött ő szövetséget Ábrahámmal, kiveszi az általános pusztulásból azokat, akiket ingyen kegyelemből választott el: így az emberi hitetlenség minden akadálya felett győzedelmeskedik mindig az Ő igazsága.

26. *Akkor elbocsátá nékik Barabbást.* Hogy Pilátus ezután az ítélet meghozatala végett felment bírói székébe, ami Jánosnál olvasható, a mi három evangélistánk nem említi meg, mert csak azt jelzik, hogy a nép féktelensége és zavaros zenebonája legyőzte őt, úgyhogy bosszankodva adta át Krisztust a halálra. Meg kell azonban jegyeznünk két dolgot, hogy t. i. akarata ellenére csikarták ki beleegyezését, s mégis a bíró szerepét töltötte be annak elítélésében, akit ártatlannak jelentett ki. Mert ha Isten Fia nem lett volna tiszta minden bűntől, akkor az ő halála miatt nem kellett volna engesztelést keresni: viszont ha kezes címen Krisztus nem vállalta volna magára azt a büntetést, amelyet mi érdemeltünk ki, akkor most vád alatt állanánk bűneink miatt. Isten tehát ünnepélyes módon akarta elítéltetni a Fiát, hogy az ő kedvéért felmentsen bennünket.

Magának a büntetés kegyetlenségének pedig nem kisebb befolyása van hitünk megerősítésére, mint az Isten haragjától való félelemmel történő elrémítésünkre, és bűneink érzete miatt való megalázkodásunkra. Ha ugyanis kellő előmenetelt akarunk tenni Krisztus halálának megfontolásában, abból kell kiindulnunk, hogy az általa elviselt büntetés súlyosságához mérten borzadjunk a bűneinktől. Így azután nemcsak szégyelljük és restelljük majd magunkat, hanem komoly fájdalmunkban illő hévvel keressük is majd az orvosságot, s egyúttal megzavarodva rettegünk. Mert még a kőnél is keményebb szívűeknek kell lennünk, ha Isten Fiának sebei mélyen meg nem sebeznek bennünket, ha nem gyűlöljük és útáljuk bűneinket, amelyek kiengesztelése végett oly nagy büntetést szenvedett el Istennek Fia. De amint feltűnik itt Isten borzalmas büntetése, azonképpen tárul elénk másrészről a legbőségesebb alap a bizodalomra: mert nem is kell félnünk attól, hogy Isten ítélete alá kerülnek ismét azok a bűneink, amelyektől oly drága áron szabadított meg bennünket Isten Fia. Mert ő nem is csak közönséges halállal halt meg, hogy nekünk életet szerezzen, hanem a kereszttel egyetemben magára vállalta a mi gyalázatunkat is, hogy semmi tisztátalanság se legyen többé rajtunk.

27. *Akkor a helytartó vitézei.* A megaláztatásoknak ezt a járulékát nem hiába beszélik el az evangélisták. Az, hogy Isten a gúnyolódások minden nemének kitette a maga egyszülött Fiát, tudjuk, hogy nem valami mulattató látványosság volt. Először tehát azt kell megfontolnunk, hogy mit érdemeltünk, azután a Krisztustól ajándékozott megfizetésnek jó reménységre kell bennünket ébresztenie. A mi gyalázatosságunk méltó arra, hogy Isten undorodjék tőle, s hogy az angyalok valamennyien leköpjék: Krisztus azonban, hogy bennünket tisztán és mocsoktalanul állítson az Atya színe elé, azt akarta, hogy őt köpjék le és éktelenítsék él mindenféle gyalázattal. Az az éktelenség tehát, amelyet egyszer a földön elszenvedett, most kegyelmet szerez nekünk az égben, s egyúttal felújítja bennünk Isten képét, amelyet nemcsak bemocskolt, hanem majdnem eltörölt a bűn szennye.

Abból is felragyog Istennek irántunk való felbecsülhetetlen könyörületessége, hogy ennyire megalázta az ő egyszülött Fiát a mi kedvünkért. Krisztus pedig azzal bizonyította meg az S irántunk való csodálatos szeretetét, hogy a megaláztatásnak semmiféle nemétől sem vonakodott a mi üdvösségünkért.

Ezek a titkok azonban inkább megfontolásra, nem pedig ékes szavakra szorulnak.

Közben azonban megtanuljuk, hogy Krisztus országát egyáltalán nem a testi értelem, hanem a hit és a lélek ítélete szerint kell értékelnünk. Ameddig ugyanis a világhoz tapadnak gondolataink, addig nemcsak megvethetőnek, hanem szégyenletes megaláztatásokkal teljesnek is tűnik fel előttünk. De amint az égbe emelkedtek a hit révén, nemcsak szemünkbe tűnik Krisztus lelki fölsége, amely eltörli a kereszt minden gyalázatát, hanem a köpések, az ostorcsapások, az ütlegek és egyéb gúnyolódások az ő dicsőségének megfontolására vezetnek el bennünket. Mint ahogyan Pál mondja, hogy neki adatott a név és a legfőbb hatalom, hogy ő előtte minden térd meghajoljon, mert önként alázta meg ő magát egészen a keresztfának haláláig (Fil. 2, 8. 10.). Ha tehát manapság is szemtelenül gúnyolja a világ Krisztust, tanuljuk meg a hit magasztosságával legyőzni ezeket a botránkozásokat, s ne gátoljon bennünket az, hogy fonák módon mit fognak rá az istentelenek Krisztusra, hanem azt nézzük, minő ékességekkel ruházta fel őt a mennyei Atya, minő kormánypálcával és koronával díszítette fel, hogy ne csak az emberek fölött, hanem az angyalok fölött is messze feltűnjék.

Azon, hogy Márk bíborruhát említ a vörös helyett, minthogy a színek különbözők, éppen nem kell törnünk magunkat. Valószínűleg nem öltöztették Krisztust bíborruhába, hanem csak olyanba, mely némi hasonlóságot mutatott, mint ahogyan a festő utánozza alakjain a valóságot.

32. *Találkozának egy cirénei emberrel.* Ez a körülmény fejezi ki egyfelől a zsidó nép, másfelől a katonák túlságos kegyetlenségét. Kétségtelen, hogy a gonosztevők maguk szokták akkoriban a keresztjüket vinni egészen a kivégzés helyéig, de mivel csakis tagbaszakadt latrokat feszítettek keresztre, ezek képesek voltak az ilyen teher hordozására: Krisztusnál azonban más körülmény forgott fenn, úgyhogy éppen a testi gyöngesége is nyilvánvalóvá tette, hogy bárányként áldozzák őt fel. Lehetséges az is, hogy az ostorozástól meggyengülten és a sokféle bántalomtól keményen megviselten összeroskadt a kereszt súlya alatt.

Az evangélisták elbeszélése szerint azonban egy alacsonyszármazású parasztembert kényszerítettek a katonák arra, hogy vigye a keresztet: mivel ugyanis útálatos büntetés volt a keresztrefeszítés, azt hitték, hogy a kereszt puszta érintése is beszennyezi mindnyájukat. Akit azonban a nép legmegvetettebb söpredékéből kényszerítettek erre a szennyes és megalázó szolgálatra, azt Isten maga teszi hírnevessé a hírnökei által, mert nem kis dolog az, hogy nemcsak a nevét mondják meg az evangélisták, hanem a hazáját és fiait is felemlítik. S ezzel az előjátékkal kétségtelenül arra figyelmeztetett bennünket az Isten, hogy mivel tekintély és érték dolgában önmagunkban semmik vagyunk, az ő Fiának keresztjéből származik számunkra a méltóság és hírnév.

Luk. 27. *Követé pedig őt.* Bár nyíltan az egész nép egyhangúlag kárhoztatta Krisztust, mégis azt látjuk, hogy egyesek nem feledkeztek meg az ő tanításáról és csodáiról: így ebben a szánalmas felfordultságban is tartott fenn az Isten némi kis maradványt a maga számára. De ha gyenge volt is ez asszonyok hite, mégis hihető, hogy titkos magja volt ez a kegyességnek, amelyből később a maga idején kifakadt a csíra. A siránkozásuk azonban az elítélését is jelentette a férfiak istentelen és gonosz kegyetlenségének, akik az írástudókkal és papokkal összeesküdtek Krisztus halálára. De Lukácsnak más volt a célja, az t. i., hogy megtudjuk, hogy míg az emberek istentelensége lerázva magáról a féket, zavarogva tombol, Isten nem nézi tétlenül, hogy mit csinálnak, hanem bosszúállóként ül az égben, aki megbünteti majd őket igazságtalan kegyetlenkedésük miatt: s nem kell megvetnünk az ő büntetését azért, mert alkalmas időre halasztódik, hanem féljünk tőle, mielőtt nyilvánvalóvá lesz.

28. *Ne sírjatok.* Azt gondolták egyesek, megdorgálja itt Krisztus az asszonyokat, hogy oktalanul és meggondolatlanul ontják hiába könnyeiket. Krisztus azonban nem egyszerűen őket utasítja rendre, mintha fonák módon és ok nélkül sírnának, hanem arra figyelmezteti őket, hogy sokkal nagyobb okuk van a sírásra Istennek fenyegető borzalmas ítélete miatt; mintha azt mondaná, az ő halála Jeruzsálemre és az egész népre nézve nem vége, hanem kezdete a bajoknak, s ily módon jelzi, hogy ő nincs annyira kitéve az istentelenek féktelenségének, hogy Isten ne gondolna vele. Abból a büntetésből ugyanis, amely ezután következett be, világosan kitűnt, hogy Krisztus élete becses volt az Atya előtt akkor is, mikor mindenki teljesen elhagyatottnak és eltaszítottnak gondolta őt. E szavak a mellett tanúskodnak ugyan, hogy mily kimagasló lelki bátorsággal volt Krisztus megáldva: mert nem tudott volna így beszélni, ha nem nyugodtan és rettegés nélkül ment volna a halálra. Különösen arra célzott azonban velük, hogy reá abban a rút és szennyes külsőben is tekintettel van az Isten, az istentelenek azonban, akik most győztesekként gőgösen diadalmaskodnak, nem sokáig élvezik majd őrült vidámságukat, mert hamarosan bekövetkezik a hihetetlen fordulat. Ennek a tanításnak ma is megvan ránk a haszna, mikor felismerjük, hogy Krisztus azért nem volt kevésbé kedves az Atyának, amiért egy pillanatra meg volt fosztva az ő segítségétől, hanem oly nagyra becsülte a mi üdvösségünket, hogy még egyszülött Fiát sem kímélte. Ezt pedig kiváló bizonysággal tette nyilvánvalóvá, mikor teljesen felforgatta és lakóival együtt elpusztította a szent várost, ahol az egyedüli szentélyt is kiválasztotta magának. Tanuljunk meg ebből Krisztus halála okának megfontolására emelkedni: mivel ugyanis Isten ezért oly szigorúan állott bosszút, soha nem tűrte volna el, hogy az ő Fia magára vállalja, ha nem engesztelő áldozat lett volna a világ bűneiért.

29. *Mert ímé eljőnek.* Jelzi ezzel, hogy nem közönséges, hanem borzasztó és előbb még nem hallott csapás fenyegette, amelyben nyilván látható az Isteni bosszúállás. Mintha azt mondta volna, hogy ezt a népet a pusztulásnak nem egyféle, és egyszerű neme semmisíti majd meg, hanem rappont bajoknak sokféle tömege teszi tönkre, úgyhogy sokkal jobb, ha a hegyek omlása borítja el vagy a föld tátongó nyílása nyeli el az embert, mintha a hosszadalmas pusztulás kegyetlen gyötrelmei közt senyved el. S e fenyegetések nem is múltak el eredménytelenül, hanem a szavak e keménységét felülmúlta maga az eredmény kegyetlensége, amint Josephus szavaiból kitűnik. Azután mivel az a végső kétségbeesés megnyilvánulása, mikor azt kívánja az ember, hogy a hegy szakadjon reá, s mikor megátkozza az ivadákát, e szavakkal azt mondta Krisztus, hogy végül is meg tudják majd a zsidók, hogy nem halandó ember ellen, hanem Isten ellen viseltek háborút. Szentségtörő dühüknek tehát méltó jutalmát veszik Isten ellenségei, úgyhogy hiába óhajtják a földet állítani pajzsként az ő haragja elé azok, akik magát az eget merészkedtek előbb megtámadni.

31. *Mert ha a zöldelő fán.* Ezzel a mondással erősíti Krisztus, hogy nem lesz bosszúlatlan az ő halála és nem sokáig állanak meg a zsidók, akiknek igazságtalansága már érett, sőt félig rothadt volt, s egy közönséges hasonlattal bizonyítja annak lehetetlenségét, hogy Isten haragjának tüze lángba borítva rögtön el ne pusztítsa őket. Tudjuk, hogy előbb száraz fát szoktak a tűzre vetni: ha pedig elégetik a nedves és zöldellő fát, akkor végül még kevésbbé kímélik majd a száraz fát. A *mívelik* igét lehet azután határozatlanul értelmezni a következő értelemben, ha idő előtt még zölden tűzre teszik a fát, akkor mit gondoltok, mi történik majd a száraz és régi fával? Hacsak esetleg Istennel nem akarná inkább egybevetni az embereket, mintha azt mondta volna Krisztus, hogy az istentelenek számára, akik hasonlók a kiszáradt fához, ha méltatlanul elveszítették az igazakat, készen van Istennél a viszonzás. Ők ugyanis, akik már régen a pusztulásra vannak szánva, hogyan szabadulnának meg a mennyei Bíró kezétől, aki a jókkal és ártatlanokkal szemben annyi szabadságot enged nekik? De bármelyik módon magyarázzuk is, a lényeg az, hogy fonákság az asszonyok jajveszékelése, ha egyúttal nem várják és félik Isten borzalmas ítéletét, amely a gonoszokat fenyegeti. S valahányszor túlságosan terhes már ránk a kereszt keserűsége, enyhítenie kell ezt annak a vigasztalásnak, hogy Isten, aki most eltűri övéinek igazságtalan sanyargatását, végül egyáltalán nem tűri, hogy a gonoszok büntetlenül szabaduljanak. Ha pedig ez a remény nem támogatna bennünket, ismételten össze kellene roskadnunk a viszontagságok alatt. Mert ha természetes és szokottabb dolog is, hogy inkább száraz, mint nedves fából rakjanak tüzet, Isten mégis eltérő rendet követ: mert míg nyugalmas békét enged a gonoszoknak, különböző bajokkal gyötri az övéit, s ezért nyomorúságosabb az ő állapotuk, ha a jelen szempontjából értékeljük. Az azonban az alkalmatos orvosság, ha türelemmel várják Isten ítéletének teljes lefolyását. Így jut majd eszükbe, hogy semmit sem nyernek, a gonoszok a kicsi késedelemmel: mert mikor Isten már megalázta hívőit atyai fenyítékeivel, kivont karddal támad azok ellen, akiknek bűneit egy ideig mintha nem vette volna észre.

**210. Krisztus felfeszítése.**

***(210.) Máté 27: 33. És mikor eljutának arra a helyre, amelyet GoIgothának, azaz koponya helyének neveznek. 34. Méreggel megelegyített ecetet adának néki inni; és megízlelvén, nem akara inni. 35. Minek utána pedig megfeszíték őt, eloszták az ő ruháit, sorsot vetvén; hogy beteljék a próféta mondása: Megosztozának az én ruháimon, és az én köntösömre sorsot vetének. 36. És leülvén, ott őrzik vala őt. 37. És feje fölé illeszték az ő kárhoztatásának okát, oda írván: Ez Jézus, a zsidók királya. 38. Akkor megfeszítének vele együtt két latrot, egyiket jobbkéz felől, és a másikat balkéz felől.***

***Márk 15: 22. És vivék őt a Golgotha nevű helyre, amely megmagyarázva annyi, mint: koponya helye. 23. És mirhás bort adnak vala néki inni; de ő nem fogadá el. 24. És megfeszítvén őt, eloszták az ő ruháit, sorsot vetvén azokra, ki mit kapjon. 25. Vala pedig három óra, mikor megfeszíték őt. 26. Az ő kárhoztatásának oka pedig így vala fölébe felírva: A zsidók királya. 27. Két rablót is megfeszítének vele, egyet jobb és egyet balkeze felől. 28. És beteljesedék az Írás, amely azt mondja: És a bűnösök közé számláltaték.***

***Luk. 23: 33. Mikor pedig elmenének a helyre, mely Koponya helyének mondatik, ott megfeszíték őt és a gonosztevőket, egyiket jobbkéz felől, a másikat balkéz felől. 34. Jézus pedig monda: Atyám! bocsásd meg nékik; mert nem tudják mit eselekesznek. Elosztván pedig az o ruháit, vetének reájok sorsot. 35. És a nép megálla nézni. Csúfolák pedig őt a főemberek is azokkal egybe, mondván: Egyebeket megtartott, tartsa meg magát, ha ő a Krisztus, az Istennek ama választottja. 36. Csúfolák pedig őt a vitézek is, oda járulván és ecettel kínálván őt, 37. És ezt mondván néki: Ha te vagy a zsidóknak ama Királya, szabadítsd meg magadat! 38. Vala pedig egy felirat is fölébe írva görög, római és zsidó betűkkel: Ez a zsidóknak ama Királya.***

Máté 33. *És mikor eljutának arra a helyre.* Azért hurcolták el Jézust arra a helyre, ahol a bűnösökön végre szokták hajtani a halálos büntetéseket, hogy mentől gyalázatosabb legyen a halála. De bár ezt a szokásnak megfelelően cselekedték, mégis magasabb szempontból kell Isten határozatát néznünk. Azt akarta ugyanis, hogy az ő Fiát, mint aki nem méltó az emberi közösségre, a városból kivessék, hogy bennünket az angyalokkal együtt befogadjon az ő mennyei birodalmába. Ezért vonatkoztatja ezt az apostol a zsidókhoz írt levelében (13, 12) a törvény régi árnyképére. Amint ugyanis megparancsolta az Isten, hogy a táboron kívül égessék el azon állatok testét, amelyeknek vérét engesztelésül bevitték szentélybe, úgy mondja Krisztusról is, hogy kiment a város kapuján kívül, hogy magára vevén az átkot, amely reánk nehezedett, mintegy elvetett legyen és így engesztelje ki a mi bűneinket. De mennél több gyalázatot és megaláztatást viselt el a világ előtt, annál kedvesebb és dicsőbb látványt nyújtott a halálában Istennek és az angyaloknak. Nem gátolta ugyanis a hely útálatossága Őt abban, hogy ott emelje fel győzelmének dicsőséges jelvényét; sem az ott heverő holttetemek bűze nem akadályozta meg, hogy az ő áldozatának kellemes illata el ne terjedjen az egész világon és az égbe is be ne hatoljon.

34. *Ecetet adának néki inni.* Bár az evangélisták nem pontosan a maguk sorrendjében mondják el az egyes dolgokat, úgyhogy pontosan meg lehetne jelölni az időpontokat, én valószínű ok alapján mégis azt következtetem, hogy az Úrnak, mielőtt keresztre feszítették volna, szokás szerint odanyújtották pohárban a mirhás bort vagy valami más vegyüléket, mely nyilvánvalóan epéből és ecetből készült.

Abban ugyan majdnem valamennyi magyarázó eléggé megegyezik, hogy ez az ivás nem volt azonos azzal, amelyről János tesz említést, s amelyről rövidesen szólni fogunk. Csak azt teszem hozzá, hogy szerintem akkor kínálták oda a poharat az Úrnak, mikor hozzáfogtak a keresztre feszítéshez, mikor pedig a kereszt már fel volt állítva, akkor erőszakolták reá csak a szivacsot. Hogy mikor kezdett Krisztus italt kérni, azt körülményesen nem vitatom, mindent egybevetve azonban igen valószínű, hogy miután azt a keserű kotyvalékot visszautasította, gúnyból azonnal ráerőszakolták az ecetet. Később ugyanis hozzáteszi Máté, hogy a katonák az ital odanyújtása közben szemére hányták neki, hogy nem képes magát kiragadni a halálból. Ebből következtetjük, hogy a szer odatartása után kinevették Krisztus tehetetlenségét, mert azon panaszkodott, hogy Isten elhagyta őt.

Ami János elbeszélését illeti, elegendő tudnunk azt az egyet, hogy Krisztus a szomjúsága csillapítása végett azt kérte, hogy természetes italt adjanak neki, a mirhával és epével kevert ecetet azonban a halál siettetése végett tukmálták reá. Pedig ő türelemmel viselte a gyötrelmeket, úgyhogy a fájdalom iránt való ellenszenvből éppen nem kívánta a halál gyorsítását. Az is része volt ugyanis az ő áldozatának és engedelmességének, hogy a legvégsőkig tűrje a lassú bágyadást.

Szerintem azután csalódnak, akik az Isten Fiára kegyetlenül kirótt kínzások közé sorozzák az ecetet. Valószínűbb azoknak következtetése, akik azt gondolják, hogy az e fajta ital alkalmas volt a vér kitakarítására és azért adták a gonosztevőknek, hogy gyorsabb legyen a haláluk; ezért nevezi Márk mirhával csinált bornak. Krisztus azonban (mint föntebb említettem) nem annyira a keserűsége miatt utasította vissza a bort, vagy az ecetet, hanem azért, hogy megmutassa, hogy az Atya parancsa szerint nyugodtan megy ő halálra, nem pedig hanyatt-homlok rohan tűrhetetlen fájdalmában. Nem ellenkezik ezzel János ama mondása, hogy beteljesedtek az Írás eme szavai: *szomjúságomban ecettel itatnak vala engem* (Zsolt. 69, 22). A legszebb összhangban áll ugyanis mind a két dolog, az t. i., hogy valami szert adtak neki a lassú halál gyötrelmeinek bevégzésére, és mégis mindenféle módon durva megaláztatásban részesítették Krisztust, úgyhogy maga az enyhítés is része volt, vagy járuléka a fájdalomnak.

35. *Eloszták az ő ruháit.* Bizonyára a szokás alapján tették a katonák azt is, hogy az elítélt ember ruházatát maguk közt felosztották: az az egy talán különös volt, hogy varrás nélküli köntösére sorsot vetettek. De ha semmi más nem történt is e tekintetben Krisztussal, csak az, amit minden elítélt elszenvedett, mégis a legnagyobb figyelemre méltó ez az elbeszélés. Isten Fiáról ugyanis azért beszélik cl az evangélisták a ruhájától való megfosztatást, hogy megtudjuk, miszerint ez a mezítelenség szerezte nekünk a gazdagságot, hogy fel legyünk vele ékesítve az Isten előtt. Isten tehát azért akarta a Fia megmezteleníttetését, hogy felöltöztetve az ő igazságával és az összes javak bőségével, az angyalokkal együtt jelenjünk meg mi, akiket rút csúnyaságunk szakadozott ruhánkban meggátolt az égbe való belépésben. Krisztus maga azért tűrte el ruháinak zsákmányként való szétosztását, hogy minket győzelmének javaival gazdagítson.

Máténak azt a mondását azután, hogy így teljesedett be Dávidnak eme jövendölése: *megosztozának ruháimon* stb. (Zsolt. 22, 19), olyanformán kell értenünk, hogy (amint mondják) betű szerint és tényleg beteljesedett Krisztusban, amiről Dávid átvitt értelemben és képlegesen panaszolja, hogy vele megtörtént. Dávid Ugyanis a javait és méltóságait érti i ruha szón, mintha azt mondaná, hogy ő még életében és a tulajdon szemeláttára zsákmányául szolgált ellenségeinek, akik a házába rontottak, s nemcsak egyéb javait nem kímélték, hanem a feleségét is elrabolták. Ezt a kegyetlenséget metaforával emeli ki, midőn azt írja, hogy sors útján osztották el a ruháit. Mivel azonban ő árnya és előképe volt Krisztusnak, prófétai lelkével előre megmondta Krisztus leendő szenvedését. Az ő személyében tehát az is nevezetes, hogy katonák szedték el a ruháit, mert ebben az elrablásban azokat a jeleket és nyomokat ismerjük fel, amelyekkel hajdan megjelöltetett, s megszűnik egyúttal az a botránkozás is, mely különben az ő mezitelensége miatt támadna az emberi értelemben, mert semmi olyant nem szenvedett, ami a Szentlélek kijelentése szerint igazán és tulajdonképpen rá ne illenék a Megváltó személyére.

Márk 25. *Vala pedig három Óra.* Ez mintha egyáltalán nem volna összhangban János tanúságtevésével: Ő ugyanis azt mondja, hogy hat óra tájban ítélték el Krisztust. De ha fontolóra vesszük, ami más helyekből kétségtelen, hogy a nap négy részére volt osztva, és minden egyes rész a kezdő első óráról kapta a nevét, akkor nem lesz nehéz ezt megoldani. A nap keltétől egészen a második részig terjedő időt nevezték első órának. A második rész egészen délig volt a harmadik óra. A hatodik óra kezdődött délben s tartott egészen a harmadik vagy negyedik délutáni óráig. Mikor tehát látták a zsidók, hogy Pilátus húzza az időt s már a dél közeledik, azt mondja János, még jobban kiabáltak, hogy eredménytelenül ne teljék el az egész nap. Az azonban nem ellenmondás, hogy a harmadik óra vége felé feszítették meg az Urat. Eléggé világos ugyanis, hogy amint zajongva elítélték, azonnal el is hurcolták, annyira égtek a zsidók a vágytól, hogy őt megöljék. Márk tehát a harmadik órának nem az elejét, hanem a végét jelöli meg. S igen valószínű az, hogy Krisztus csak három órán át függött a kereszten.

Luk. 34. *Jézus pedig monda.* Ezzel a mondással igazolja Krisztus, hogy ő az a csendes és szelíd bárány, akinek áldozatra kellett hurcoltatnia, mint ahogy ezt Ésaiás bizonyította (53, 7). Mert nem is csak a bosszúról mond ő le, hanem figyelmébe ajánlja az Atyának azok üdvösségét, akik őt a legkegyetlenebbül gyötrik. Nagy dolog volt, ez, nem gondolni a bosszúállásra, mint ahogyan Péter mondja (I. 3, 9), mikor az ő példájával int bennünket a türelemre, hogy nem fizetett ő rosszért rosszal, nem torolta meg a rajta esett jogtalanságokat, hanem megelégedett azzal az eggyel, hogy Isten áll ő érette bosszút. Az azonban sokkal magasztosabb és kiválóbb erény volt, kérni az Istent, hogy bocsásson meg az ő ellenségeinek.

Ha valaki azt gondolná, hogy ez nem igen egyezik meg Péternek föntebb idézett mondásával, erre igen könnyű megfelelni. Az ugyanis, hogy a szánalom érzete indította Krisztust arra, hogy bocsánatot kérjen Istentől az üldözői számára, nem gátolja azt, hogy belenyugodjék Isten igazságos ítéletébe, melyről tudta, hogy meg van állapítva a gonoszokra és megátalkodottakra nézve. Krisztus tehát látván, hogy a zsidó nép is, a katonák is vak felhevülésükben dühöngnek ő ellene, bár tudatlanságuk nem volt menthető, mégis megszánta őket, úgyhogy szószólóként lépett közbe. E mellett azonban, mivel tudta, hogy Isten bosszút áll majd ő érette, a makacsokkal szemben való ítélkezést reá hagyta. S így kell mérsékelniük indulataikat a bajok el-viselésében a hívőknek is, hogy üldözőiknek üdvüket kívánják, s mégse kételkedjenek azon, hogy életük az Isten oltalma alatt áll, és bízva abban a vigasztalásban, hogy végül sem marad büntetlen az istentelenek féktelensége, ne roskadjanak össze a kereszt terhe alatt. Ennek a mérséklésnek példáját most a vezérben és a Mesterben állítja elénk Lukács: mert bár üldözőit megátkozhatta volna, mégis nemcsak az átoktól tartózkodik, hanem inkább jót kárt a számukra. Meg kell azonban jegyeznünk, hogy ha az egész világ ellenünk támadna is valamikor, és versengve igyekeznének Is valamennyien bennünket elnyomni, az a legjobb eszköz a kísértés legyőzésére, ha eszünkbe jut azok vaksága, akik Istent támadják mibennünk. Így azután majd nem zavar meg bennünket mértéken túl a sokaságnak ellenünk, egyedülállók és elhagyatottak ellen való összeesküvése. Amint viszont a mindennapi tapasztalat mutatja, mily nagy befolyással van a gyengék megrendítésére a ravaszság, mikor azt látják, hogy roppant sokaság támadja őket. Ha tehát megtanulunk az Istenhez emelkedni, akkor könnyű lesz nekünk mintegy a magasból nézni le a hitetlenek tudatlanságát, mert bármennyire bővelkednek is erőben és nagy tehetségben, mégsem tudják mit cselekesznek. Valószínű azonban, hogy Krisztus nem imádkozott különbség nélkül valamennyiükért, hanem csak a szerencsétlen népért, amelyet a meggondolatlan fellobbanás ragadott el, nem pedig a megfontolt istentelenség. Mivel ugyanis az írástudókat és papokat illetőleg nem volt semmi reménysége sem, ő érettük hiába imádkozott volna. S a mennyei Atya kétségtelenül meg Is hallgatta ezt a könyörgést, így történt azután, hogy „a nép közül sokan hittel itták később azt a vért, melyet kiontottak”. (Augustinus)

Máté 37. *És feje fölé illeszték.* Amit Máté és Márk röviden érint, azt világosabban mondja el Lukács, hogy három nyelven írt címtáblát készítettek. Még bőségesebben szól erről János. Ezért innen merítsék az olvasók, amit itt a rövidség kedvéért elhallgatok. Csak annyit mondok, nem történt Isten gondviselése nélkül az, hogy három nyelven hirdették Krisztus halálát; mert ha nem volt is Pilátusnak más a terve, mint a zsidó nép gyalázó kigúnyolása, Istennek mégis magasabb célja volt. Ezzel ugyanis, mintegy előzetes jelentéssel, arról tett tanúságot, hogy ismeretes lesz az ő Fiának halála, úgyhogy minden nép felismeri benne a zsidóknak ígért királyt. Ez ugyan nem volt törvényszerű hirdetése az evangéliumnak, mert Pilátus méltatlan volt arra, hogy Isten Fiának tanújává tegye őt, hanem Pilátusban csak vázolva volt, aminek az igazi szolgák révén kellett teljesednie. Szóval Krisztus olyan hirdetőjének tarthatjuk őt, amilyen próféta volt Kajafás.

38. *Akkor megfeszítének vele együtt.* A megaláztatás betetőzéséül még az járult az eddigiekhez, hogy két lator közé feszítették Krisztust a középre, az első helyet ugyanis neki adták mintegy a latrok fejedelmének. Ha egymagát feszítették volna csak keresztre, akkor az Ő ügye a többi gonosztevőktől elkülönítettnek tűnhetett volna fel: így azonban nemcsak egyesítik őt velük, hanem valamennyiük legundorítóbbját emelik a magasba. Ezért használja fel itt Márk Ésaiásnak ezt a jövendölését (53, 12): *a bűnösök közé számláltatott.* Azt ugyanis világosan megmondja a próféta, hogy nem nagyszerű pompával szabadítja ő meg övéit a haláltól, hanem úgy, hogy magára veszi az ő bűneiket megillető büntetést. Hogy tehát megszabadítson bennünket a bűnösségtől, szükséges volt az engesztelésnek az a módja, hogy ő lépjen a mi helyünkbe. Ebből pedig látható, hogy mily rettenetes Isten haragjának a bűnökkel szemben való súlya, melynek megengesztelése végett a latrok sorába kellett jutnia Krisztusnak, az örök igazságnak. Látható azonban Krisztusnak irántunk való hasonlíthatatlan szeretete is, aki hogy bennünket az angyalok mellé emeljen, eltűrte, hogy őt is gonosztevőnek tartsák.

**211. Krisztus kigúnyolása a kereszten.**

***(211.) Máté 27: 39. Az arra menők pedig szidalmazzák vala Őt, fejüket hajtogatván, 40. És ezt mondván: Te, ki lerontod a templomot és harmadnapra fölépíted, szabadítsd meg magadat; ha Isten fia vágy, szállj le a keresztről! 41. Hasonlóképen a főpapok is csúfolódván az írástudókkal és a vénekkel egyetemben, ezt mondják vala: 42. Másokat megtartott, magát nem tudja megtartani. Ha Izráel királya, szálljon le most a keresztről, és majd hiszünk néki. 43. Bízott az Istenben; mentse meg most őt, ha akarja; mert azt mondta: Isten Fia vagyok. 44. Akiket vele együtt feszítének meg, a latrok is ugyanazt hányják vala szemére.***

***Márk 15: 29. Az arra menők pedig szidalmazzák vala őt, fejüket hajtogatván és mondván: Hah! aki lerontod a templomot, és három nap alatt fölépíted; 30. Szabadítsd meg magadat, és szállj le a keresztről! 31. Hasonlóképpen pedig a főpapok Is, csúfolódván egymás között, az írástudókkal együtt mondják vala: Másokat megtartott, magát nem bírja megtartani. 32. A Krisztus, az Izráel királya, szálljon le most a keresztről, hogy lássuk és higyjünk. Akiket vele feszítettek meg, azok is szidalmazzák vala őt.***

***Luk. 23: 35. És a nép megálla nézni. Csúfolák pedig őt a főemberek is azokkal egybe, mondván: Egyebeket megtartott, tartsa meg magát, ha ő a Krisztus, az Istennek ama választottja. 36. Csúfolák pedig őt a vitézek is, oda járulván és ecettel kínálván Őt. 37. És ezt mondván néki: Ha te vagy á zsidóknak ama Királya, szabadítsd meg magadat! 38. Vala pedig egy felirat is fölébe írva görög, római és zsidó betűkkel: Ez a zsidóknak ama Királya. A felfüggesztett gonosztevők közül pedig az egyik szidalmazá őt, mondván: Ha te vagy a Krisztus, szabadítsd meg magadat, minket is! 40. Felelvén pedig a másik, megdorgálá Őt, mondván: Az Istent sem féled-é te?! hiszen te ugyanazon ítélet alatt vagy! 41. És mi ugyan méltán; mert a mi cselekedetünknek méltó büntetését vesszük: ez pedig semmi méltatlan dolgot nem cselekedett. 42. És monda Jézusnak: Uram, emlékezzél meg énrólam, mikor eljössz a te országodban! 43. És monda néki Jézus: Bizony mondom néked: Ma velem leszel a paradicsomban.***

Máté 39. *Az arramenők pedig.* Ezek nagyfontosságú körülmények: bennük Ugyanis szemünk elé tárul az Isten Fiának végső megaláztatása, hogy annál jobban feltűnjék, mily sokba került őneki a mi üdvösségünk: s egyben ha fontolóra vesszük, hogy mi voltunk joggal alávetve mindama büntetéseknek, melyeket ő viselt el, hogy még jobban bűnbánatra induljunk. Ebben a látványban ugyanis nyilvánvalóvá tette Isten előttünk, hogy mily nyomorúságos volna a mi állapotunk, ha nem volna Megváltónk. Mindazt azonban, amiket Krisztus a maga személyében elszenvedett, a mi könnyebbítésünkre kell vonatkoztatnunk. Az kétségtelenül keményebb megpróbáltatás volt minden kínzásnál, hogy valamennyien gyalázattal és megaláztatással gyötörték őt, mintha Isten eltaszította és elhagyta volna őt. Ezért Dávid is ezen siránkozik legjobban a maga bajaiban (Zsolt. 22, 7), mikor Krisztus személyét jeleníti meg.

S valóban semmi sem üt nagyobb sebet a kegyes lelkeken, mintha hitük megingatása végett azt vetik az istentelenek a szemükre, hogy meg vannak fosztva Isten segítségétől és kegyelmétől. Ez az a kemény üldözés, melyről Pál azt mondja (Gal. 4, 29), hogy ezzel háborgatta Izmael Izsákot, nem mintha karddal és fegyveres hatalommal dühöngött volna ellene, hanem mivel Isten kegyelmének gúnyolásával kísérelte meg hitét felforgatni. Ezeket a kísértéseket azután Dávid szenvedte el először, majd maga Krisztus, hogy újságukkal manapság nagyon el ne rémítsenek bennünket. Istentelenek ugyanis mindig lesznek, akik ujjonganak a mi nyomorúságainkon. S valahányszor nem teljesíti Isten rögtön a mi óhajunkat, hanem segítségét eltitkolja egy kis időre, mindannyiszor az a szokásos mesterfogása a sátánnak, hogy szemünkre veti, hogy hiába reménykedtünk, mintha eredménytelen volna Isten igérete.

40. *Te, ki lerontod a templomot.* Hiábavalósággal vádolják meg Krisztus tanítását, mert most, amikor szükség volna rá, nem mutatja ki a magának tulajdonított erőt. Pedig, ha nem fosztotta volna meg őket eszüktől és ítélő képességüktől a rágalmazás vágya, hamarosan nyilvánvalóvá lett volna előttük az ő mondásának igazsága. Azt mondta Krisztus: Rontsátok le a templomot, és én harmadnapra megépítem azt. Most a romlás kezdetén idő előtti diadalmat ülvén nem várják be a háromnapi haladékot. Igy szemtelenkednek az istentelenek Isten valamennyi fiával szemben, mikor a kereszt ürügye alatt a jövő életben való reménykedésüket akarják tönkretenni. Hol van (mondják ők) az a halhatatlan dicsőség, amellyel a hiszékeny emberek ostobán kérkednek? Hiszen szinte lenézettek és megvetettekként hevernek, mások szegényesen tengődnek, mások a folytonos fáradalmak alatt alig hogy élnek, mások bujdoklásoknak és száműzetéseknek vannak kitéve, vagy börtönökben senyvednek, mások pedig a máglyákon válnak hamuvá. Így vakítja el őket a mi külső emberi gyarlóságunk, úgyhogy a jövő élet megújhodásában való reménységet hiábavalónak és nevetségesnek képzelik. Nekünk azonban meg kell várnunk a megígért építés kellő idejét, s nem szabad méltatlankodnunk, ha most Krisztussal együtt megfeszítenek bennünket, hogy így azután részesei legyünk majd az ő feltámadásának.

*Ha Isten Fia Vagy.* Hatalmának olyan megbizonyítását kívánják az istentelenek Krisztustól, hogy Isten Fiának bizonyítva magát, szűnjék meg Isten Fia lenni. Olyan feltétel mellett öltött emberi testet és szállt alá a földre, hogy halálának áldozatával megengesztelje az embereket Istennel, az Atyával. Tehát, hogy magát Isten Fiának tanúsítsa, szükségesnek tartotta, hogy a kereszten függjön. Most ezek az istentelenek azt állítják, hogy őnekik nem lesz Isten Fiaként a Megváltójuk, ha a keresztről Ieszállva ellen nem szegül az Atya parancsának, s a bűnök kiengesztelésének búcsút mondva, le nem veti magáról az Istentől reá helyezett feladatot. Mi pedig tanuljuk meg ebből hitünket azzal erősíteni, hogy Isten Fia a mi üdvösségünkért a keresztre szegezetten akart maradni mindaddig, míg egyfelől a legkegyetlenebb testi kínzásokat, másfelől a borzalmas lelki gyötrelmeket s magát a halált is el nem szenvedte. S hogy mi soha ne kísértsük Istent olyan módon, mint ahogyan ezekről látjuk, hagyjuk csak, hadd rejtse el Isten a hatalmát, valahányszor neki úgy tetszik, hogy azután alkalomszerüleg mutassa azt ki a maga akarata szerint.

Ugyanaz a gonoszság nyilvánul meg az erre következő eme másik szemrehányásban Is: *ha Izráel királya, szálljon le most a keresztről és majd hiszünk néki.* Nekik ugyanis úgy kellett volna őt királyokul elfogadniuk, aminőnek a próféták leírták: Ésaiás azonban és Zakariás elrútultnak, lesújtottnak, elítéltnek, átkozottnak, megalázottnak, szegénynek és megvetettnek mondják Krisztust, mielőtt a királyi székére lépne. Fonák módon kívánnak tehát ettől eltérő királyt a zsidók, akit elismernének; mert így annak adják tanújelét, hogy ők éppen nem törődnek azzal a királlyal, kit ígérete szerint az Úr adni fog nekik. Mi azonban velük szemben (hogy teljesen Krisztuson alapuljon hitünk) keressünk támaszt az ő keresztjében, mert csakis úgy tartható ő Izráel törvényes királyának, ha betöltötte a Megváltó feladatát.

S ebből következtetjük, hogy mily veszedelmes dolog a saját elmélkedésünk után barangolva eltávolodni Isten igéjétől. Mivel ugyanis a zsidók olyan királyról ábrándoztak, minőt a saját értelmük diktált eléjük, megvetették a megfeszített Krisztust, mert képtelenségnek tartották, hogy benne higgyenek: nekünk pedig az a legjobb és legfőbb alapunk a hívésre, hogy önként vetette alá magát miértünk, a kereszt gyalázatának.

42. *Másokat megtartott.* Az már igazán nem menthető hálátlanság, hogy megbotránkozván Krisztus jelen megaláztatásán, semmire sem becsülik mindama csodákat, amelyeket előbb a tulajdon szemük előtt cselekedett. Azt megvallják, hogy másokat megtartott. De minő erővel, minő eszközzel? Miért nem tisztelik legalább ebben a részben Isten nyilvánvaló munkáját? Azután mivel rosszindulatúlag elnyomják, sőt tőlük telhetőleg kioltani igyekeznek Isten világosságát, amely a csodákban felragyogott, nem méltók arra, hogy helyesen ítéljenek a kereszt gyengesége felől. Mivel Krisztus nem ragadta ki magát rögtön a halálból, tehetetlenséget vetnek a szemére. S túlságos szokása is minden istentelennek a jelen pillanat szerint mérni Isten hatalmát, úgyhogy azt gondolja, amit nem tesz meg, arra  
nem is képes, ezért gyengeséggel vádolja őt mindannyiszor, valahányszor nem engedelmeskedik az ő fonák kívánságának.  
Mi azonban tartsuk magunkat ahhoz, hogy Krisztus, bár könnyen megtehette volna, nem szabadította ki magát rögtön a halálból azért, mert nem akarta. De miért hanyagolta el egy időre a maga szabadulását, ha nem azért, mert nagyobb gondja volt a mi mindannyiunk üdvösségére? Miért nem akarta megszabadítani önmagát, ha nem azért, hogy minket tartson meg mindannyiunkat? Látjuk tehát, hogy amik a mi hitünk helyes épülésére vannak, azokat a zsidók gonoszságukban a hitetlenségük védelmére használják fel.

43. *Bízott az Istenben.* Mint előbb mondtam, legerősebb nyila a Sátánnak a kísértésre, ha azt koholja, hogy Isten meg-

feledkezett rólunk, mert nem jön idején s a kellő pillanatban segítségünkre. Mivel ugyanis Isten őrködik övéinek jóléte felett, s nemcsak segítséget ad a kellő időben, hanem (mint a Szentírás lépten-nyomon tanítja) még meg is előzi övéi szükségét, mintha egyáltalán nem szeretné azokat, akiket meg nem segít. Azzal a dialektikával kerget tehát bennünket a kétségbeesésbe, hogy hiába bizakodunk Isten segítségében, mikor nyíltan nem tűnik fel az ő segítsége. S mint ahogyan a csalfaságnak ezt a nemét sugallja elménkbe, úgy biztatja fel a szolgáit annak bizonyítgatására, hogy Isten elárulta és elvetette magától a mi üdvösségünket, mert segítségét elhalasztja. Mint bűnöset kell tehát visszautasítanunk azt a bizonyítékot, hogy Isten nem szereti azokat, kiket egy időre látszólag elhagy, sőt nincs nagyobb képtelenség, mint egyes időpillanatokhoz kötni az ő szeretetét. Isten ugyan megígérte, hogy szabadítónk lesz nekünk: de ha valamikor szemet húny a mi bajainkra, türelemmel kell viselnünk a késedelmet. Ellenkezik tehát a hit természetével a *most* szócskába kapaszkodni azoknak, akiket a kereszttel és bajokkal nevel az engedelmességre és buzdít az imádkozásra és nevének segítségül hívására: mert ezek Inkább az Ő atyai szeretetének bizonyítékai, mint ahogyan az apostol mondja a zsidókhoz írt levelében.

Az pedig Krisztusban a különleges, hogy bármennyire szeretett fiú volt is, mégsem szabadult meg a haláltól, míg le nem rótta az általunk kiérdemelt büntetéseket: mert ez volt az ára a mi üdvösségünknek. Ismét helytelenül járnak el tehát a papok, mikor azt következtetik, hogy ő nem Isten Fia azért, mert eleget tesz az Atyától rászabott feladatnak.

*44. A latrok is.* Máté és Márk szócsere révén a latroknak tulajdonítja, ami Lukács szavai szerint kétségtelenül csak az egyikre volt jellemző. Nem is kell keménynek tartani ezt a beszédmódot, mert a két evangélistának egyedül az volt a szándéka, hogy tudtunkra adják, hogy mindenünnen mindenki gúnyolta Krisztust, hogy még a már félig holt latrok sem voltak iránta kímélettel. Mint ahogyan Dávid (Zsolt. 22, 7) a maga bajain siránkozván ezek méltatlanságát azzal tünteti fel, hogy ő az embereknek szidalmuk és a népnek utálatossága. De ha mellőzik is ők azt az emlékezésre méltó történetet, amelyet Lukács mond el az egyik latorról, abban a mondásukban még sincs semmi képtelenség sem, hogy mindenki gúnyolta Krisztust, még a latrok is: mert nem az egyes személyekről van szó, hanem általánosságban beszélnek. Most hát térjünk át Lukács szavaira.

Luk. 39. *A gonosztevők közül pedig az egyik.* Ez a megaláztatás, amelyet a latortól szenvedett el Isten Fia, szerezte meg számunkra az angyalok közt a legnagyobb tiszteletet, úgyhogy testvéreikül ismernek cl bennünket. Közben azonban a dühös megátalkodottság példáját állítják elénk ebben a szerencsétlen emberben, mikor még a kínzások közepette sem szűnik meg vadsággal egyesülten káromlásokat szórni. Így szoktak a kétségbeesett emberek bosszút állani azokért a gyötrelmekért, amelyeket elkerülni nem képesek. De ha Krisztusnak tesz is szemrehányást azért, hogy sem önmagát, sem másokat nem tud megszabadítani, ez a szemrehányás mégis az Isten ellen irányul. Ahogyan az istentelenek is szívesen lehúznák Istent az égből mindannyiszor, ahányszor nem nyerik el, amit akarnak. Nekik meg kellene inkább szelídülniük a csapások alatt: de ebből tűnik ki, mennyire vaskeménységű a rossz szív, amelyet meg nem hajlít semmiféle büntetés sem.

40. *Felelvén pedig a másik.* Ebben a szerencsétlen emberben Isten váratlan és hihetetlen kegyelmének különös tükre tárul elénk, egyrészt mert a halála pillanatában hirtelen változott át új emberré, s magából a pokolból vonatott vissza az égbe, másrészt mivel valamennyi bűnének, melyekben egész életén át fetrengett, elnyerte bocsánatát egy pillanat alatt, sőt az apostolok és az új egyház zsengéi előtt fogadtatott be az égbe.

Először tehát ennek az embernek megtérésében ragyog fel Isten kegyelmének különleges bizonyítéka. Mert nem is tulajdon testi indíttatásából vetkezte ő le az iszonyú vadságot és Isten dölyfös megvetését, úgyhogy azonnal meg is térjen, hanem Isten keze kényszerítette erre: mint ahogyan az egész Szentírás azt tanítja, hogy az Ő műve a bűnbánat.

S annál jobban feltűnik ez a kegyelem, mert mindenkinek a várakozása ellenére jutott osztályrészéül. Ki gondolta volna ugyanis valaha, hogy utolsó leheletei közt nemcsak Isten kegyes tisztelőjévé, hanem a hit és vallásosság mesterévé lesz ez a lator az egész világ számára, úgyhogy nekünk is az ő szájából kell vennünk az igazi és helyes vallomás szabályát!

S bűnbánatának első gyümölcseként azt mutatta fel, hogy szigorúan megdorgálta társának istentelen arcátlanságát: azután egy másikat is tett hozzá azzal, hogy önmagát megalázta a bűneiről tett őszinte vallomással, s hogy megadta Krisztusnak az igazságát megillető dicséretet. Majd csodálatos hitet tanúsított, mikor önmagát és üdvösségét teljesen Krisztus oltalmára bízta, akit pedig a kereszten függni és haldokolni látott.

*Az Istent sem féled-é te?* Bár e szavakat különféleképpen csavargatják a magyarázók, szerintem mégis egyszerű az értelme, mégpedig ez: Mit jelent ez, hát még ez az elítéltetés sem indít téged Isten tiszteletére? Társa keménységét ugyanis azzal emeli ki a lator, hogy még a végső szükségbe jutva sem kezdi félni az Istent. De hogy minden kétségnek elejét vegyük, figyelmeztetnünk kell az olvasókat, hogy a szemtelen és istentelen gyalázó, aki azt hitte, hogy büntetlenül gúnyolódik, Isten ítélőszéke elé idéztetik; mert ha egész életén át érzéketlen volt is, meg kellett volna rendülnie akkor, mikor magán érezte Isten fegyveres kezét, s rövidesen számot kellett adnia minden bűnéről. Elvetemedett s ördögi megátalkodottság jele volt tehát, hogy mikor Isten már a végső ítélettel szorongatta, még akkor sem tért vissza józan eszére, mert ha csak egy csepp kegyesség lett volna is ez ember szívében, legalább a kényszer alatt ocsudott volna Isten félelmére. Most már tisztában vagyunk e szavak lényegével, hogy kétségbeesettek és Isten félelmének teljes híjával vannak, akiket még a büntetések sem javítanak meg. Az [görög szavak](in ipsa damnatione) szavakat nem úgy értelmezem, hogy ugyanazon, hanem éppen a jelenlegi kárhoztatásban van; mintha ezt mondta volna a lator: Mivel már szinte a halál torkában vagy, fel kellett volna ébredned, hogy megismerd Istent, a bírádat. Ebből aztán üdvös tanúlságot vonunk le, hogy t. i. teljesen ellenszegülnek Istennek, akiket a büntetések sem tanítanak meg az alázatosságra, mert szégyenükben megzavarodva kell elhallgatniuk mindazoknak, kik Istennek némi félelmével vannak megáldva.

41. *Mi ugyan méltán.* Mivel az elítéltetésből merített dorgálás úgy tűnhetett fel, hogy Krisztusra vonatkozik, azért itt elkülöníti őt a lator a maga és társa ügyétől. A büntetésről ugyanis, mely közös volt, megvallja, hogy őt és társait méltán sújtják vele, de nem így Krisztust, akit nem a tulajdon vétke, hanem ellenségei kegyetlensége juttatott a halálos büntetésre. Emlékezetünkben kell azonban tartanunk ama föntebbi mondásomat, hogy ez a lator, mikor megvallotta, hogy méltó jutalmát veszi ő el a cselekedeteinek, olyan bizonyítékát adta bűnbánatának, amilyent tőlünk valamennyiünktől megkíván az Isten. Különösen pedig azt kell megjegyeznünk, hogy a büntetés kegyetlensége nem gátolta őt abban, hogy türelmesen vesse alá magát a borzasztó kínzásoknak. Ezért ha igazán bánjuk a bűneinket, tanuljuk meg azokat szívesen és színlelés nélkül felfedni, ha a szükség úgy kívánja, s ne rettenjünk vissza attól a gyalázattól, melyet megérdemeltünk. Az ugyanis az egyedüli mód arra, hogy bűneinket Isten és az angyalok előtt eltemessük, ha nem kíséreljük meg azokat az embereknél hiábavaló színekkel kendőzni. Azután mivel a különböző leplezgetések közt, amelyeken a képmutatás kapkod, az a legközönségesebb, hogy kiki másokra hivatkozik, hogy ezek példájával mentse magát: a lator azonban éppoly gondosan állítja Krisztus ártatlanságát, mint amily egyszerűen és nyiltan kárhoztatja önmagát és a társát.

42. *Uram, emlékezzél meg én rólam.* Nem tudom, a világ teremtése óta akadt-e ritkább és emlékezetesebb példája a hitnek: így annál csodálatraméltóbb a Szentlélek kegyelme, mely oly világosan nyilvánult meg itt. A lator, ki nemcsak Krisztus Iskolájában nem tanult, hanem elvadulva az istentelen gyilkosságokban, igyekezett az igazság iránt való minden érzékét kioltani, hirtelen magasabbra jutott, mint az apostolok s a többi tanítvány valamennyien, kiknek tanítására annyi fáradságot fordított maga az Úr. Sőt tovább megy, amennyiben Krisztushoz a keresztfán mint *királyhoz* könyörög, magasztalja az Ő országát a borzalmas és lehető legundokabb megaláztatásban: az élet szerzőjének jelenti ki a haldoklót. Ha igaz hittől lett volna áthatva, bizonyára sokat hallott volna már előbb Krisztus feladatáról, a csodák is megerősítették volna ebben: de elborítva ily gyalázatos halál ködétől, eloszolhatott ez az ismeret. Így azonban, hogy mint tanulatlan kezdő, sőt mint teljesen romlott lelkű ember, mindjárt az első elemek után elnyeri az átkos keresztfán az üdvösséget és mennyei dicsőséget, ez igazán több volt a csodálatosnál. Mert minő jelekkel és ékességekkel látta Krisztust feldíszítve, hogy az ő országára irányul a figyelme? S valóban mintegy az egek fölé való emelkedés volt ez a poklok fenekéről. A test előtt persze meseszerű és nevetséges dolog volt minden földi hatalomnál kiválóbb földi országot tulajdonítani egy megvetettnek és elítéltnek (kit a világ megtűrni nem tudott). Ebből következtetjük, mily éles lelki szeme volt neki, amellyel meglátta a halálban az életet, a romlásban a magasságot a szégyenben a dicsőséget, a pusztulásban a győzelmet s a szolgaságban az uralmat. Ha pedig a lator a kereszten függő s szinte átokkal elborított Krisztust a mennyei trónra emelte, akkor jaj a mi együgyűségünknek, hanem tekintünk fel tisztelettel reá, mikor az Isten jobbján ül, ha nem az ő feltámadásában találjuk az élet reménységét, s ha nem igyekszünk az égbe, hová ő belépett. Ha pedig más szempontból nézzük, hogy minő állapotban kérte ő Krisztus könyörületességét, akkor még nagyobb csodálattal kell lennünk az ő hite iránt. Megtépett testtel, már félholtan várja a hóhérok végső erőszakát, s mégis  
megnyugszik Krisztus egyedüli kegyelmén. Először is honnan meríti a bocsánatban való bizakodást, ha nem onnan, hogy Krisztus halálában (mely mindenki más előtt undorítónak látszott jó illatú áldozatot fedezett fel, mely képes a világ bűneit kiengesztelni?!

Hogy pedig a maga gyötrelmeit bátran mellőzvén, sőt önmagáról mintegy megfeledkezetten a titkos élet reménysége és vágya ébred fel benne, ez messze felülmúlja az  
emberi értelmet! Ne restelljük ezért a test megöldöklését, a türelmet, a nagy hitet, az állhatatos reménykedést és a lángoló buzgalmat eltanulni ettől a mestertől, kit az Úr a testi gőgösség megalázására állított elénk, mert mennél serényebben követjük őt, annál közelebb jutunk Krisztushoz.

43. *Bizony mondom néked.* Bár Krisztus nem aratott még nyilt diadalt a halál felett, diadalának hatását és gyümölcsét mégis kinyilvánítja még a maga megaláztatása közben. S így kijelenti, hogy sohasem vetette ő le királyi hatalmát: semmi sem magasztosabb ugyanis és dicsőbb az isteni királyra, mint visszaállítani a halottak életét. Krisztus tehát, bár mikor Isten keze reá nehezedett, az elveszett ember külsejét nyújtotta is, mégis mivel nem szűnt meg a világ Megtartója lenni, mindig  
meg volt áldva mennyei erővel a feladata betöltésére.

S meg kell elsősorban jegyeznünk a hihetetlen készséget, hogy késedelem nélkül oly nyugodtan öleli magához a latrot, s megígéri neki, hogy részese lesz a boldog életnek. Minden kétségen kívül áll tehát, hogy kész ő kivétel nélkül mindenkit bebocsátani a maga országába, akik őhozzá menekülnek. Ebből bizton állíthatjuk, hogy mi megszabadulunk, csak ő gondoljon reánk. Azután nem is lehetséges, hogy megfeledkezzék ő azokról, akik az ő figyelmébe ajánlják üdvösségüket. S ha oly könnyű volt a latornak az átmenet az égbe azért, mert minden dolga felől való végső kétségbeesésben megnyugodott Krisztusnak kegyelmén, akkor sokkal inkább nyújtja majd kezét Krisztus, a halál legyőzője, a trónjáról nekünk, hogy az élet közösségébe gyüjtsön bennünket. Képtelenség volna ugyanis, hogy amióta odaerősítette számunkra az ellenkező kötelezvényt a keresztre, s a halált és a Sátánt legyőzte s feltámadásában diadalt aratott a világ fejedelme felett, éppoly könnyű és kényelmes ne volna nekünk is az átmenet a halálból az életre, mint volt a latornak. Aki  
tehát igaz hittel adja át halála pillanatában a lelke önzését Krisztusnak, az nem halasztódik hosszú időre, hogy bizonytalanságban szenvedjen, hanem Krisztus ugyanazzal a jósággal‚ jön óhaja támogatására, melyet a latorral szemben alkalmazott.

Félre tehát az álbölcseknek a büntetés fenntartásáról szóló rothadt koholmányával, mikor a bűn megbocsáttatik: azt látjuk ugyanis, hogy akit feloldott Krisztus a bűnösségtől, azt a büntetéstől is megszabadítja. Nem mond ennek ellene az sem, hogy a lator mindvégig elszenvedte a reá kiszabott büntetést: mert nem is szabad itt semmiféle kiegyenlítésről képzelődnünk, mely engesztelésként szerepelne Isten ítéletének enyhítésére (ahogyan az álbölcsek eszelősködnek), hanem egyszerűen testi fenyítékekkel neveli az Úr a maga választottait az önmagukkal való elégedetlenségre és a bűn gyűlölésére. Krisztus tehát az atyai fegyelemmel a maga megtagadására indított latrot mintegy keblére fogadja, nem pedig a tisztító tűzbe utalja.

Meg kell ezenkívül jegyeznünk, hogy minő kulcsok nyitották meg a lator előtt a mennyek országának ajtaját, mert sem a pápista gyónás, sem az elégtételek nem jönnek itt számításba, hanem megelégedett Krisztus a bűnbánattal és hittel, hogy magához fogadja, ki önként jön ő hozzá. S ebből még jobban megbizonyosodik, amit az imént említettem, hogy aki nem akar a lator nyomain haladni, s őt mint vezetőt követni, az méltó az örök pusztulásra, mert istentelen gőgösségében önmaga zárja el maga előtt a mennyek ajtaját. És valóban, amint a bocsánat elnyerésének közös zálogát adta Krisztus valamennyiünknek a lator személyében, úgy viszont akkora tisztességre azért méltatta ezt a szerencsétlen embert, hogy minden tulajdon dicsekedést levetkezve, egyedül csak Isten könyörületességével dicsekedjünk. Ha pedig bármelyikünk is igazán és komolyan veszi magát vizsgálat alá, méltán szégyenít meg bennünket bűneink mérhetetlen halmaza, úgyhogy egyáltalán ne resteljük vezér-ként és zászlóhordozóként követni ezt az elvetemült embert, aki pusztán kegyelemből nyerte el az üdvösséget. Azután, amint akkor megnyilvánult már Krisztus halálának gyümölcse, úgy azt következtetjük ebből, hogy a lelkek a testből való elköltözésük után tovább élnek, különben nevetséges volna Krisztus ígérete, amelyet pedig esküvel is erősít.

A paradicsom helyéről azonban nem kell kíváncsi és szőrszálhasogató módon vitatkoznunk: legyen nekünk elég annyi, hogy akiket a hit oltott be Krisztus testébe, azok részesei az ő életének, s így haláluk után boldog és vidám nyugalmat élveznek, míg Krisztus eljövetelével teljesen meg nem nyilvánul a mennyei élet tökéletes dicsősége. –

Még egy van hátra, hogy t. i. a latornak szóló ígéret nem enyhíti az ő jelenlegi bajait és semmivel sem csökkenti a testi büntetését. Ez pedig arra figyelmeztet bennünket, hogy Isten kegyelmét nem szabad testi értelemmel értékelnünk: gyakran megesik ugyanis, hogy Isten a legszánalmasabb módon engedi sújtatni azokat, akik iránt mégis kegyelmes. Ha tehát nyomorúságosan gyötrődünk a test szerint, óvakodnunk kell attól, hogy a fájdalom keserűsége el ne vegye tőlünk az isteni jóság ízét; sőt inkább mérsékelje minden bajunkat és enyhítse az az egy vigasztalás, hogy mihelyt kegyelmébe fogadott bennünket Isten, minden elszenvedett bajunk támaszul szolgál nekünk az üdvösségre. Így történik azután, hogy nemcsak minden nyomorúságból emelkedik ki győztesen a mi hitünk, hanem türelemmel nyugszik meg a büntetések közepette is.

**212. Krisztus halála.**

***(212.) Máté 27: 45. Hat órától kezdve pedig sötétség lőn mind az egész földön, kilenc óráig. 46. Kilenc óra körül pedig nagy fennszóval kiálta Jézus, mondván: Éli, Éli! Laina Sabaktani azaz: Én Istenem, én Istenem! miért hagyál el engemet? 47. Némelyek pedig az ott állók közül, amint ezt hallák, mondának: Illyést hívja ez. 48. És egy közülök azonnal oda futamodván, egy szivacsot vőn, és megtöltvén ecettel és egy nádszálra tűzvén, inni ád vala néki. 49. A többiek pedig ezt mondják vala: Hagyd el, lássuk eljő-é Illyés, hogy megszabadítsa ölI 30. Jézus pedig ismét nagy fennszóval kiáltván, kiadá lelkét. 51. És ímé a templom kárpitja fölétől aljáig ketté hasada; és a föld megindula, és a kősziklák megrepedezének; 52. És a sírok megnyílának, és sok elhunyt szentnek teste föltámada. 53. És kijövén a sírokból, a Jézus föltámadása után bementek a szent városba, és sokaknak megjelenének. 54. A százados pedig és akik Ő vele őrizték vala Jézust, látván a földindulást és amik történtek vala, igen megrémülének, mondván: Bizony, Istennek Fia vala ez! 55. Sok asszony vala pedig ott, akik távolról szemlélődnek vala, akik Galileából követék Jézust, szolgálván néki; 56. Ezek közt volt Mária Magdaléna, és Mária a Jakab és Józsé anyja, és a Zebedeus fiainak anyja***

***Márk 15: 33. Mikor pedig hat óra lőn, sötétség támada az egész földön, kilenc óráig. 34. És kilenc órakor fennszóval kiálta Jézus, mondván: Elói, Elói! Lamma Sabaktánil ami megmagyarázva annyi, mint: Én Istenem, én Istenern miért hagyál el engemet? 35. Némelyek pedig meghallván ezt az ott állók közül, mondnának: Imé Illyést hívja. 36. Egy ember pedig odafutamodék és egy szivacsot megtöltvén ecettel és azt nádszálra tűzvén, inni ada néki, mondván: Hagyjátok el, lássuk, ha eljő-é Illyés, hogy levegye őt. 37. Jézus pedig nagy fennszóval kiáltván kibocsátá lelkét. 38. És a templom kárpitja fölétől aljáig ketté hasada. 39. Látván pedig a százados, aki vele átellenben áll vala, hogy ekként kiáltva bocsátá ki lelkét, monda: Bizony, ez az ember Isten fia vala! 40. Valának pedig asszonyok is, akik távolról nézik vala, akik között vala Mária Magdaléna, és Mária, a kis Jakabnak és Józsénak anyja, és Salomé, 41. Akik, mikor Galileában vala, akkor is követték vala őt, és szolgálnak vala néki; és sok más asszony, akik vele mentek vala fel Jeruzsálembe.***

***Luk. 23: 44. Vala pedig mintegy hat óra, és sötétség lőn az egész tartományban mind kilenc órakorig. 45. És meghomályosodék a nap, és a templom kárpitja középen ketté hasada. 46. És kiáltván Jézus nagy szóval, monda: Atyám, a te kezeidbe teszem le az én lelkemet. És ezeket mondván, meghala. 47. Látván pedig a százados, ami történt, dicsőíté az Istent, mondván: Bizony ez az ember igaz vala. 48. És az egész sokaság, mely e dolognak látására ment oda, látván azokat, amik történtek, mellét verve megtére. 49. Az ő ismerősei pedig mind, és az asszonyok, akik Galileából követék Őt, távol állának, nézvén ezeket.***

Máté 45. *Hat órától kezdve pedig.* Bár Krisztus halálában egy kis időre elhomályosította a testi gyengeség az istenség dicsőségét, sőt maga Isten Fia is eléktelenítve hevert a gyalázat és megvetés alatt, amikor (mint Pál mondja) megaláztatott, bizonyos jelekkel azonban mégsem szűnt meg a mennyei Atya őt felékesíteni, és végső megaláztatásában is némi előjeleit vonultatta fel jövő dicsőségének, hogy ezek támogassák a kegyes lelkeket a kereszt botrányával szemben. Krisztus fölségét tehát nagyszerűen bizonyította a nap megfogyatkozása, a föld megrendülése, a sziklák megrepedezése és a kárpit kettéhasadása, éppen mintha az ég és a föld a köteles tiszteletet adná meg teremtőjének és alkotójának. –

Kérdés azonban elsősorban, hogy mi célja volt a napfogyatkozásnak? Mert hogy a régi költők tragédiáikban azt gondolták ki, hogy a nap világossága megszűnik a föld ama részein, hol valami istentelen gazság történik, ez az isteni harag szörnyűségének jelzésére szolgált; s ezt a képzelődést a közös természeti érzésből vették. Ezért egyes magyarázók azt gondolják, hogy Krisztus halála alkalmával Isten bocsátotta a földre a sötétséget utálata jeléül, mintha Isten a nap elsötétítésével elrejtené arcát a valamennyi közül legutátosabb gazságtól. Mások azt mondják, hogy a látható nap sötétülése az Igazság napjának pusztulását jelezte. Mások inkább a zsidó népnek rövidesen bekövetkezett megvakítására akarják vonatkoztatni. A zsidók ugyanis Krisztus elvetése után, mikor már eltették őt láb alól, megfosztattak a mennyei tudomány világosságától, és semmi más nem volt hátra számukra a kétségbeesés sötétségénél.

Én azonban inkább úgy vélem, hogy mivel ostobasága miatt vakoskodott ez a nép a világosság mellett, a sötétség ébresztette arra, hogy fontolóra vegye Istennek a Krisztus halálában megnyilvánított csodálatos végzését. A természeti rend szokatlan felfordulásának, ha teljesen meg nem keményedtek volna, komoly hatással kellett volna lennie az értelmükre, hogy figyelemmel legyenek a világ bekövetkező megújhodására. Közben borzalommal teljes látvány tárult éléjük, hogy megrettenjenek Isten ítéletére. S Isten haragjának igazán hasonlíthatatlan bizonyítéka volt az, hogy még a tulajdon egyszülött Fiának sem kegyelmezett, s az engesztelésnek csakis ezen az árán békült meg. Hogy pedig az írástudók és a papok, s a nép nagy része figyelmen kívül hagyta, s nyitott szemekkel bátorsággal mellőzte a nap elsötétülését, e szörnyű esztelenségüknek igazán borzadályt kell bennünk keltenie: hiszen az oktalan állatoknál is ostobábbaknak kellett lenniük azoknak, akiket ily csoda figyelmeztet nyiltan a mennyei ítélet szigorúságára, s mégsem szűnnek meg gúnyolódni. Ez azonban a kábaságnak és szédületnek az a szelleme, mellyel Isten a gonoszokat megrészegíti, miután már sokáig küzdött az ő álnokságukkal. Tanuljuk meg e közben, hogy előttük, miután a sátán szemfényvesztései elbűvölték őket, rejtve van Isten dicsősége, bármennyire szembeszökő legyen is, legalább el van homályosodva az elméjük, úgyhogy látván nem látnak.

Mivel azonban általános vonatkozású volt ez a figyelmeztetés, nekünk is hasznunkra kell lennie manapság, hogy megtudjuk, hogy az az áldozat, mellyel megváltattunk, nem volt kisebb jelentőségű, mintha a nap hullott volna le az égről, vagy az egész világ szerkezete omlott volna össze. Így azután inkább borzadunk majd a bűnöktől.

Hogy továbbá egyesek kiterjesztik ezt a napfogyatkozást a világ minden tájékára, ez szerintem nem helyes felfogás. Mert ha ezt felemlítette is egyik-másik író, mégis ismertebb volt azon idők története, hogysem mások igen sokan, akik pontosan leírták a kevésbé fontos dolgokat is, elhallgathattak volna ily kiváló csodát. Tegyük még hozzá, hogy ha az egész világra nézve közös lett volna ez a fogyatkozás, akkor mivel természetesnek hitték volna, könnyebben elkerülte volna az emberek figyelmét. De, hogy Júdeát sötétség borítja, míg másutt ragyog a nap, ez eléggé feltűnő csoda volt.

46. *Kilenc óra körül pedig.* Bár szinte emberfeletti erő nyilvánult meg Krisztus felkiáltásában, mégis kétségtelen, hogy a heves fájdalom váltotta ki ezt belőle. S csakugyan különleges, és minden más gyötrelemnél keményebb küzdelem volt az, hogy segítségével, vagy kegyével annyira nem enyhített rajta az Atya, hogy valahogy idegennek érezte magát. Mert nem is csak a testét ajánlotta fel az Istennel való megbékülésünk árául, hanem lelkében is elszenvedte a minket megillető büntetéseket, s így igazán a fájdalmak férfiává lett, mint Ésaiás mondja (53, 3). S valóban nagyon ízetlenek, akik a megváltás e részét figyelmen kívül hagyván, csak a külső testi büntetés mellett foglalnak állást: mert hogy érettünk eleget tegyen Krisztus, vádlottként kellett Isten ítélőszéke elé állíttatnia. Nincs azonban borzasztóbb dolog, mint Istent tudni bírónknak, akinek a haragja felülmúl minden halált. Mikor tehát a kísértés ama neme tárult Krisztus elé, mintha már Isten akarata ellenére volna pusztulásra szánva, olyan borzalom fogta el, amely százszor elnyelt volna minden halandót, ő azonban győzedelmeskedett felette a Szentlélek csodálatos erejével. S nem is színből, vagy hatást hajhászva panaszkodik azon, hogy elhagyta Őt az Atya. Egyesek azon állítása pedig, hogy a tömeg nézete szerint beszélt így, oktalan szőrszálhasogatás, mert benső lelki fájdalma kényszerítette őt erővel és olyan hevességgel e fájdalmas kitörésre. S nem is csak látszólagos volt (mint föntebb mondtam) az a megváltás, melyet ő végzett, hanem mivel kezesként ajánlotta fel magát érettük, valóban alá akarta magát helyettünk vetni Isten ítéletének.

De mintha képtelenség volna, hogy a kétségbeesés hangja hagyja el Krisztus száját. - Ezt azonban könnyű megoldani azzal, hogy ha hatalmába ejtette is a pusztulás a testi értelmet, mégis rendületlen volt szívében a hit, amellyel Istennek jelenlétét szemlélte, akinek a távollétéről panaszkodik. Szóltunk másutt arról, mint adott helyet istensége a test gyengeségének, mert üdvösségünkre fontos volt, hogy Krisztus a Megváltó minden szerepét betöltse. Említettük a különbséget is a természeti érzés és a hitbeli tudás közt: ezért semmi sem áll útjában annak, hogy Isten elidegenülésének gondolata ébredt fel Krisztus elméjében az általános érzés szava szerint, de hitében egyúttal azt Is megtartotta, hogy Isten kegyes ő hozzá. S ez eléggé kiviláglik a panasz két részéből. Mielőtt ugyanis kifejezésre juttatná a kísértést, előrebocsátja, hogy Istenhez mint az ő Istenéhez menekül, s így a hit pajzsával bátran veri vissza az elhagyatottság látszatát, amely az ellenkező oldalról tukmálta magát reá. Szóval e borzalmas gyötrődésben is sértetlen maradt a hite, úgyhogy bár elhagyatottságán síránkozik, mégis bizakodik Isten közeli segedelmében. Hogy továbbá ez a mondás különösen érdemes a megjegyzésre, kiviláglik abból, hogy a Szentlélek szíriai nyelven akarta, hogy elmondják, hogy így mentől jobban bevésse az emberek emlékezetébe. Egészen olyan ugyanis, mintha Krisztust ugyanazon szavak elmondása közben állítaná elénk, melyeket akkor ejtett ki a száján.

Annál rútabb azok korlátoltsága, akik Krisztusnak oly nagy szomorúságát és oly borzalmas félelmét mintegy tréfából könnyelműen figyelmen kívül hagyják. Aki azonban meggondolja, hogy Krisztus olyan feltétellel vállalta magára a közbenjáró szerepét, hogy vádlott voltunkat lélekben és testben is magára vegye, az nem fog csodálkozni azon, hogy neki küzdelme volt a halál fájdalmaival, mintha Isten haragja mm bajok útvesztőjébe taszította volna őt.

*47. Illyést hívja ez.* Véleményem szerint csalódnak, akik e szavakat a szír nyelvet nem értő s nem tudó és a zsidó valláshoz hozzá nem szokott katonákra vonatkoztatják: azt gondolják ugyanis, hogy képzelődtek a szavak hasonlatossága miatt. Szerintem azonban egyáltalán nem valószínű, hogy tudatlanságból tévedtek, mikor inkább az volt a határozott szándékuk, hogy készakarva gúnyolták Krisztust, és rosszakaratúlag elforgassák az ő beszédét. Nincs ugyanis a sátánnak alkalmasabb eszköze a kegyesek üdvösségének megingatására, mintha eltéríti őket az Isten segítségül hívásától. Tőle telhetőleg arra ösztönzi tehát a maga szolgált, hogy kiölje belőlünk az imádkozásra való kedvet. Így Krisztus istentelen ellenségeit arra ösztökélte, hogy szemtelenül nevetségessé tegyék az ő könyörgését, ezzel a ravaszsággal akarván őt megfosztani legfőbb fegyverétől. S csakugyan nehéz kísértés is az, mikor annyira távolállóknak látszunk az eredménytől, hogy Isten inkább gyalázkodásoknak teszi ki a nevét, semhogy jóindulatúnak mutatkozzék óhajaink iránt. Annyit jelentett tehát ez a gúny vagy ebugatás, mintha az állították volna, hogy Krisztusnak semmi dolga sincs

Istennel, mert más menedékhelyre vonul, mikor Illyéshez könyörög. Amint látjuk tehát, minden oldalról zaklatták, hogy kétségbeesésében elálljon Isten segítségül hívásától, ami pedig egy lett volna az üdvösségről való lemondással. Egyébként, ha manapság az antikrisztusnak bérelt szájhősei és semmirekellő csatlósai rágalmaikkal méltatlanul elcsavarják a mi igaz mondásainkat, ne csodálkozzunk ezen, hiszen ugyanaz történik velünk is, ami történt a mi Fejünkkel. Bármennyire átalakítják is Istent Illyéssé, mikor tetszésük szerint kigúnyoltak már bennünket, Isten végül is meghallgatja sóhajainkat, s dicsősége védelmezőjeként és az elvetemült hamisság bosszúállójaként is fog mutatkozni.

48. *És egy közülök azonnal oda futamodván.* Ebből az a valószínű következtetés hozható ki, hogy mivel Krisztus egyszer visszautasította az italt, alkalmatlankodás végett ajánlották fel ismét neki. Egyben azonban valószínű az is, hogy először pohárban nyújtották oda neki az ecetet, mielőtt a magasba emelték, azután tartották a szivacsot a szájához, mikor már a kereszten függött.

Márk 36. *Mondván: hagyjátok el.* Hogy itt Márk szavai szerint a katona mondta az ecet átnyújtása közben: *Hagyjátok el: lássuk* stb., Máté pedig a többieknek tulajdonítja ezt a mondást, ebben nincs semmi ellenmondás sem. Valószínű ugyanis, hogy egy kezdte a gúnyolódást, s ezen mohón kapván a többi, lárma támadt közöttük. A *hagyjátok* ige tehát nem tiltást fejez ki, hanem gúnyt. Aki tehát először nevette ki Krisztust, gúnyosan szólt a szomszédaihoz: Várjunk, úgymond, eljön-e Illyés. Rögtön csatlakozott hozzá a többi is, s mindenki ugyanazt mondogatta szomszédjának: ahogyan kölcsönös, megegyezésnél szokott történni. Nem kell az egyes vagy többes számba sem belekapaszkodnunk, mert a *hadd* ugyanannyit jelent, mint a *hagyjátok:* ez az ige ugyanis közbevetésként szerepel, mintha azt mondták volna: pszt, pszt!

Máté 50. *Ismét nagy fennszóval kiáltván.* Lukács, ki az előbbi panaszkodásról nem tesz említést, ennek a második felkiáltásnak szavait mondja el, ezeket pedig Máté és Márk mellőzi. Előadása szerint így kiáltott fel Krisztus: *Atyám, a te kezeidbe teszem le az én lelkemet,* amivel arról tett bizonyságot, hogy bármily kemény megrendülésnek volt is kitéve az erőszakos kísértések folytán, hite mégsem rendült meg a legkevésbé sem, hanem mindig győzhetetlenül állott a maga helyén. Krisztus ugyanis semmivel som arathatott volna fényesebb diadalt, mint ama rettenthetetlen dicsekedésével, hogy az ő lelkének (melyet mindannyian elveszettnek gondoltak) Isten az őrizője. Azután, mivel némákhoz intézte volna szavait, egyenesen Istenhez fordult, s az ő kebelébe tette le bátorságának bizonyítékát. Akarta ugyan, hogy az emberek meghallják az ő mondását, de bár semmi eredményt sem érhetett is el az embereknél, mégis megelégedett egyedül Isten tanúskodásával. S valóban nincs is komolyabb vagy erősebb megbizonyítása a hitnek, mintha a kegyes ember, mikor azt látja, hogy őt minden oldalról támadják, úgyhogy semmi vigaszt sem talál az emberekben, megveti az egész világ őrjöngését, s Isten kebelébe teszi le fájdalmait és gondjait és megnyugszik az ígéretek reménységében.

De ha úgy látszik Is, mintha a 31. Zsoltár 9. verséből vette volna is ezt a kérési formát, szerintem mégis kétségtelen, hogy azt a körülményekhez képest a maga jelen céljára alkalmazta, mintha ezt mondta volna: Látom ugyan, óh Atyám, hogy mindenkinek szava halálra szán engem, s lelkem bizonyos módon ide-oda hányódik, s e mellett testileg semmi segítséget sem veszek észre benned; ez mégsem gátol majd engemet abban, hogy a te kezedbe tegyem le le1kemet, s bátorsággal nyugodjam meg a te jóságod titkos őrizetén. Meg kell azonban jegyeznünk, hogy Dávid az idézett helyen nemcsak azt kérte, hogy az ő lelke Isten kezétől elfogadtatván, a halál után is sértetlen maradjon és éljen, hanem életét azért ajánlotta Istennek, hogy az ő védelme alatt életében és halálában is jó dolga legyen. Látta, hogy állandóan sok halál környékezi őt: nem volt tehát számára más hátra, minthogy Isten megvívhatatlan védelmére bízza magát. Mikor azután Istent teszi meg lelke őrizőjének, azzal dicsekszik, hogy ment ő minden veszedelemtől, s ha Istennek úgy tetszik, nyugodtan készül a halállal való szembeszállásra is, mert Isten maga őrzi a halálban is övéi lelkét. Mivel azonban előzőleg meg volt fosztva Krisztus attól, hogy a földi élet mulandó állapotában az Atyára bízza a lelkét őrizet végett, most mikor vidáman halad a halálra, azt kívánja, hogy a világon kívül tartassék meg. Isten ugyanis leginkább azért fogadja oltalmába a mi lelkünket, hogy reménységünk túlemelkedjék ezen az árnyéleten.

Ne feledjük azután, hogy Krisztus nem egyéni szempontból ajánlotta lelkét Istennek, hanem valamennyi benne hívő lelkét összefoglalta egy csomóba, hogy az övével együtt ezek Is megtartassanak: sőt ezzel a könyörgéssel maga szerzett jogot magának minden lélek megtartására, úgyhogy nemcsak az ő kedvéért méltatja őket őrizetére a mennyei Atya, hanem az ő szerepét neki adván át, őreá bízza őket megtartás végett. Ezért ajánlja István is a halálban az ő kezébe lelkét. Uram Jézus,- úgymond, - vedd magadhoz az én lelkemet! (Csel. 7, 59.) Az ő példáján tehát, aki hisz Krisztusban, halálakor nem a levegőbe leheli lelkét, hanem a hűséges letéteményeshez menekül majd, aki bizton megőrzi mindazt, amit az Atya reá bízott.

A kiáltás ismét az indulat hevességét mutatja, kétségtelen is, hogy Krisztus a kísértések szorongattatásaiból, amelyek őt gyötörték, csak komoly és heves erőlködés után tört ki végre e szavakban. Egyúttal azonban hangos és csengő kikiáltással Is meg akarta előttünk bizonyítani, hogy az ő lelke ép és sértetlen lesz a halál után, hogy mi ugyanilyen bizakodással vidáman váljunk meg a múlékony testi sátortól.

51. *És ímé templom kárpitja.* Hogy Lukács összevegyíti a kárpit kettéhasadását a napfogyatkozással, mintha ez Krisz tus halála előtt történt volna, ez a sorrend megfordítása: mert (amint többször láttuk) az evangélisták nem tartják be pontosan az időpontokat. S csakis az engesztelő áldozat befejezése után volt megfelelő a kárpit kettéhasadása, mert Krisztus az igazi és örök pap akkor nyitott nekünk utat vérével a mennyei szentélybe a törvény árnyképeinek eltörlése után, hogy ne álljunk már távol a csarnokban, hanem bátran lépjünk Isten színe elé. Ameddig ugyanis az árnyszerű istentisztelet tartott, addig kárpit volt helyezve a földi szentély elé, amely nemcsak a lábát zárta el a népnek a szentélytől, hanem a szemét is. Krisztus azonban eltörölte a parancsolatokban ellenünk szóló kézírást (Kol. 2, 14.) minden akadályt elhárított, hogy benne mint közbenjáróban bízván valamennyien királyi papság legyünk. Ezért a kárpit kettéhasadása nemcsak a törvény alatt virágzott szertartások eltörlése volt, hanem bizonyos fokú megnyitása azégnek, úgyhogy Isten most atyailag hívja magához az ő Fiának tagjait. E mellett intelem is volt a zsidók számára, hogy vége vettetett a külső áldozatoknak, hogy ezentúl egyáltalán nem lesz használatban a régi papság, s ha fennmaradna is a templom épülete, mégsem kell ott többé Istent a megszokott módon tisztelni, hanem mivel már beteljesedett az árnyképek lényege és igazsága, a törvény árnyai lélekre változtak át. Mert ha látható áldozatot hozott is Krisztus, (mint Pál apostol mondja a zsidókhoz írt levél 9. rész 14. versében), lelkileg kell azt értékelnünk, hogy becse és gyümölcse kétségtelen legyen. A szerencsétleneknek azonban semmi hasznukra sem volt, hogy a külső szentély láthatóvá vált a kárpit kettéhasadása után, mert elvette tőlük az üdvöt adó világosság látását hitetlenségük benső sötétsége.

Amit Máté a földindulásról s a sziklák megrepedezéséről tesz hozzá, valószínűnek tartom, hogy ugyanazon pillanatban történt. Ily módon továbbá a föld nemcsak bizonyságot tett a maga alkotója mellett, hanem tanúul ishívatott fel az elvetemedett nép keménységével szemben: kitűnt ugyanis ebből, mily csodálatos az a megátalkodottság, melyet sem a föld megrendülése, sem a sziklák megrepedezése meg nem indított.

52. *És a sírok megnyílának.* Ez Is különleges csoda volt, amellyel Isten megbizonyította, hogy az ő Fia nem azért megy a halál börtönéhe, hogy ott maradjon bezárva, hanem hogy kivezesse onnan mindazokat, akik foglyokként voltak ott. Abban az időben ugyanis, amelyben a testi gyengeség volt szemlélhető Krisztus személyében, lehatott az ő nagyszerű és Isteni ereje egészen a poklokig. Ez az oka annak, hogy miért nyitott meg más sírokat ő, akinek hamarosan a sírba kellett bezáratnia.

Kétséges azonban, vajon a feltámadása előtt történt-e a sírok eme megnyitása: a szentek feltámadása ugyanis, melyről hamarosan szó van, szerintem magát Krisztusnak a feltámadását követte. Mert képtelenség egyes magyarázók ama sejtelme, hogy három napon át rejtőzködtek a sírokban, úgyhogy éltek és lélegzetet vettek. Előttem valószínűnek látszik, hogy rögtön Krisztus halála után nyíltak meg a sírok: mikor pedig feltámadt, egyes hívők visszanyerték lelküket, kiléptek a sírokból és a városban látták őket. Azért neveztetik ugyanis Krisztus a halottak közül elsőszülöttnek és a feltámadottak első zsengéjének (Kol. 1, 18; I. Kor. 15, 20), mert halálával megkezdte, föltámadásával pedig befejezte az új életet: nem mintha a meghaltak az ő halálakor azonnal új életre ébredtek volna hanem mert az ő halála forrása és kezdete volt az életnek. Teljesen megfelelő tehát az a felfogás, hogy mivel a sírok megnyílása előzetes híradás volt az új életről, maga a gyümölcs vagy hatás csak három nap mulya nyilvánult meg, mert Krisztus a feltámadásakor másokat hozott ki magával kísérőkül a sírokból.

Megmutatta azután ezzel a jellel azt is, hogy ő nem a maga érdekében halt meg és támadott fel, hanem azért, hogy az élet illatát lehelje minden hívőre. –

Itt azonban az a kérdés támad, miért akarta Isten, hogy csak egynéhányan támadjanak fel, mikor a Krisztus feltámadásában való részesség egyformán tartozik valamennyi hívőre. Válaszom erre ez: azért adta csak kevesekben bizonyítékát annak az új életnek, amelyet mindenkinek kell remélnie, mert nem volt még megfelelő az idő arra, hogy az egyház egész teste a fejéhez gyűjtessék. Tudjuk ugyanis, hogy Krisztus olyan feltétellel fogadtatott be az egekbe, hogy az ő tagjainak élete rejtve legyen még addig, amíg azt nyilvánvalóvá nem teszi eljövetelével. De hogy vidámabban bátorítsák magukat reménységre a kegyes lelkek, üdvös dolog volt a feltámadást, amely a jövőben mindenkire nézve közös, egynéhány hívőben megízleltetni.

Nehezebb az a másik kérdés, hogy mi történt azután ezekkel a szentekkel: mert képtelenségnek tűnik fel, hogy ismét a porba tértek volna vissza, mikor már Krisztus oda bocsátotta őket egyszer az új élet közösségére. De amint nem könnyű s nem is kézenfekvő e kérdés megoldása, úgy nincs is miért nagyon törni magunkat e nem föltétlenül szükséges dolog megismerésével. Valószínű, hogy nem tartózkodtak sokáig az emberek között, mert csak rövid időre kellett őket látni, hogy ebben a tükörben, mint képben legyen nyilvánvalóvá Krisztus ereje. Mivel pedig Isten az ő személyükben akarta az élőknél megerősíteni a mennyei élet reménységét, nem lesz képtelenség, ha azt mondjuk, hogy ők e feladatuk teljesítése után ismét megpihentek sírjaikban.

Valószínűbb azonban, hogy az az élet, amellyel megajándékoztattak, nem vétetett el tőlük később sem, mert ha halandó lett volna ez az élet, nem lehetett volna bizonysága a valódi feltámadásnak. Azután bár az egész világ fel fog támadni, és Krisztus éppúgy feltámasztja a gonoszokat az ítéletre, mint a hívőket az üdvösségre, mégis mivel tulajdonképpen az egyház érdekében támadt fel, méltán érdemesítette csak a szenteket arra a nagy tisztességre, hogy vele együtt támadjanak fel.

Hogy Jeruzsálemet megtisztelően *szent városnak* nevezi Máté, nem a polgárai érdemei miatt adja neki ezt a jelzőt (hiszen tudjuk, hogy telve volt akkor a bűnöknek mindenféle szennyével, úgyhogy inkább rablók barlangja volt): hanem mert az Isten választotta el, semmiféle emberi romlottság sem törölhette le róla azt a szentséget, amely Isten örökbefogadásán alapult, míg csak nyilvánossá nem lett az elutasíttatása. Vagy ha rövidebben akarja valaki, az emberek szempontjából gonosz, Isten szempontjából azonban szent volt egészen a templom pusztulásáig vagy beszennyezéséig, amely Krisztus megfeszíttetése után hamarosan megtörtént.

**54. *A százados pedig.***Minthogy Lukács a nép síránkozását említi, nemcsak egyedül a százados ismerte el katonáival együtt Krisztust Isten Fiának, ezt azonban világosan magasztalásként mondják el róla az evangélisták, mert csodálatos, hogy ez az avatatlan, s nem a törvényben nevelkedett, hanem az igaz vallásosságnak híjával levő ember ilyen ítéletet alkotott magának a látott jelekből. S ez az összehasonlítás nem kis befolyással van a város ostobaságának kárhoztatására: mert hogy a szegény népen kívül a zsidók közül senkit sem indított meg a föld megrendülése és megrázkódása, ez mégis rettenetes őrültség jele volt. Isten azonban nem engedte, hogy e durva vakságban rejtve maradjanak azok a bizonyítékok, amelyeket a Fia felől közzétett. Tehát nemcsak az igaz vallásosság tette a szemtanúkat Isten őszinte tisztelőivé, úgyhogy érezték Krisztus dicsőségének az égből való megvilágítását, hanem maga a természetes értelem kényszerítette ez idegen embereket, hozzá még katonákat annak megvallására, amit sem a törvényből, sem mestereiktől nem tanultak.

Mivel Márk szavai szerint a százados azért szólt így, mert Krisztus fennszóval kiáltva halt meg, egyes magyarázók azt gondolják, hogy ez azt a szokatlan erőt jelzi, mely egészen a halálig épségben volt: s valóban, mivel Krisztus teste majdnem félholt volt már, nem is történhetett az emberi természetnek megfelelően, hogy a tüdőnek és az ütőérnek elég ereje legyen a hangos kiáltásra. Én azonban inkább azt gondolom, hogy az Isten nevének segítségül hívásában való állhatatos kitartást dicsérte a százados. Azonban nemcsak Krisztus kiáltása indította őt arra, hogy róla tisztelettel vélekedjék, hanem mivel látta, hogy az ő feltűnő ereje összeillik a mennyei csodákkal, szinte kikényszerítődött belőle ez a vallomás. De azt a mondást, hogy félte az Istent, nem kell úgy értelmeznünk, mintha teljesen megtért volna. Csak hirtelen és múló felindulás volt ez, amint gyakran megesik a hiú és a világnak hódoló emberekkel, hogy megrendíti őket Istennek félelme, amikor borzasztó hatalmát megmutatja: de mivel nincsen neki élő gyökere, azonnal bátorságosságba burkolóznak, amely ki is oltja ezt az érzést. Nem változott meg tehát a százados, úgyhogy hátralevő életére Istennek szentelje magát, hanem csak pillanatnyilag volt hirdetője Krisztus istenségének.

Ami pedig Lukácsnál olvasható, hogy csak ezt mondta: *Bizony ez ember igaz vala,* éppen annyi, mint ha oda nyilatkozott volna, hogy Istennek Fia, ahogyan a másik két evangélista adja elő a dolgot. Szerteszét elterjedt ugyanis a híre, hogy Krisztust azért büntették halállal, mert Isten Fiaként viselkedett. S most, mikor a százados az igazság dicséretével illeti, s megvédi a váddal szemben, egyúttal Isten Fiának Is vallja, nem mintha teljesen tisztában lett volna azzal, hogyan eredt Krisztus Istentől, az Atyától, hanem mivel kétségtelenül valami istenit látott benne, s mivel a bizonyítékok súlya alatt bizonyosra vette, hogy nem közönséges ember ő, hanem az Isten támasztotta.

Ami a tömeget illeti, ez mellének verésével az engesztelő áldozattal járó bűnösség elengedését kérte, mert érezte, hogy jogtalan és istentelen gyilkosság révén létesült az engesztelő áldozat. Mivel azonban tovább nem mentek, semmi hasznukra sem volt a siránkozás, legföljebb talán egyesekre nézve volt ez kezdete és előkészülete az igaz bűnbánatnak.

De mivel csak az a síránkozás van leírva, amelyet Isten csikart ki belőlük az ő Fia dicsőségére, ebből a példából tanuljuk meg, hogy keveset vagy semmit sem ér, ha valakiben borzalmat kelt Isten szemmel látható hatalma, míg a rémület csillapultával tanyát nem ver szívében nyugodt állapotában is az Isten félelme.

**55. *Sok asszony vala pedig ott****.* Ez szerintem azért van idetéve, hogy megtudjuk, bár erre-arra szétfutottak a tanítványok, egyeseket mégis visszatartott közülük az Úr tanúkul. János apostolról azonban, noha ő nem távozott el a kereszttől, mégsincs itt említés, hanem csak az asszonyokat dicsérik, akik Krisztust egészen a halálig elkísérték, mert a férfiak gyáva menekülése után világosabban tűnt fel az ő páratlan ragaszkodásuk Mesterük iránt. A buzgalom ritka hevével kellett ugyanis megáldva lenniük nekik, akik bár semmi szolgálatot sem teljesíthettek, mégsem szűntek meg őt a legnagyobb megaláztatásaiban sem áhítattal tisztelni. De hogy a férfiak mégsem menekültek el valamennyien, ezt Lukács szavaiból következtetjük. *Ő* ugyanis azt mondja: *Az ő ismerősei pedig mind... távol állának.*

Az evangélisták azonban nem ok nélkül magasztalják különösen az asszonyokat, mert méltók arra, hogy a férfiak elé helyezzék őket. Az én véleményem szerint kemény megrovás ez a hallgatag összehasonlítás az apostolokra nézve. Magáról a testületről beszélek: mivel ugyanis csak egy maradt ott közülük, erről (mint föntebb mondtam) nem szól a három evangélista. A választott tanúkra azonban nagyon megalázó volt az, hogy elvonták magukat ettől a látványtól attól fogva, mióta kereszten függött a világ üdvössége. Később tehát, mikor az evangéliumot közzétették, az asszonyoktól kellett kérniük a történet legfőbb részét. Mert ha Isten gondviselése csodálatos módon elejét nem vette volna a szörnyű bajnak, önmagukat és bennünket is megfosztottak volna a megváltás ismeretétől. Egyébként, ha az asszonyoknak látszólag nem is olyan nagy a hitelességük, mindazáltal ha megfontoljuk, hogy a Szentléleknek mekkora ereje támogatta őket a kísértés ellen, akkor nincs ok arra, hogy ingadozzék a hitünk, amely meg fog nyugodni Istenen, a bizonyság valódi szerzőjén. Közben jegyezzük meg, Isten hihetetlen jósága eszközölte, hogy hozzánk is eljusson arról a kiengesztelésről szóló örömhír, amellyel Isten megbékélt velünk. Azok közös elpártolásában ugyanis, akiknek mások előtt kellett volna járniuk, a közönséges nyájból bátorított egyeseket Isten, akik a rettegésből felocsúdtak, hogy tanúi legyenek majd annak a történetnek, amelynek hite nélkül nem üdvözülhetünk. Magukról az asszonyokról majd ismét kell egyet-mást mondanunk, most legyen elég futólagosan megjegyeznünk azt, hogy tanulásvágyból jöttek el hazájukból, hogy állandóan Krisztus száján csüngjenek, s nem kíméltek sem fáradságot, sem költséget, csak az ö üdvözítő tanítását élvezhessék.